qundao/data-zh-poetry huggingface dataset:
小家住深村
作者：陳杰
朝代：宋

小家住深村，獨犬應門戶。
招麾不去來，進止有常處。
從田仍司盜，奔走亦禦侮。
常恐下生氂，八方嘯狐兔。
小惠
作者：陳杰
朝代：宋

初持小惠釣聲華，祿厚官高譽轉加。
過客厨豐路碑炫，中朝賂重裏言誇。
黄金何但買身貴，多粟尤堪作傳佳。
百世倘無公論在，邪人渾指正人邪。
小春桃李俱花
作者：陳杰
朝代：宋

陽林小春醉風日，老面得酒須臾歡。
不妨桃李妍冬谷，正要松篁用歲寒。
小桂二首·其一
作者：陳杰
朝代：宋

樹小都來三尺長，撩人那得許生香。
隔窗只道花如簇，纔是梢頭一粟黄。
小桂二首·其二
作者：陳杰
朝代：宋

甲第人家萬木犀，著忙曾看盛開時。
日長小院差深靜，時遣輕風破一枝。
尤物
作者：陳杰
朝代：宋

隋珠和璧碎一斧，尤物在鎔堪萬古。
王陽巾㡚捲握多，顧家之穴董家塢。
天生五材貴民用，饑不可糜寒不縷。
願天一拔好愛本，與世潛消禍亂祖。
神奇淮南化爲寶，談笑蕭齊價同土。
盡收地力作陰産，剩長桑麻富禾黍。
貨無難得平斗量，行或不齎扣門與。
遼東獻豕易厭欲，崑山抵鵲誰爭所。
建德老死不往來，蠻觸長辭血流杵。
山居
作者：陳杰
朝代：宋

深僻山居自在身，似僧有髮俗無塵。
讀殘貝葉都忘世，看足梅花不要春。
嘖嘖樹間黄口小，悠悠道上白頭新。
足非何與先生事，閒倚枯藤一欠伸。
山村
作者：陳杰
朝代：宋

喬木藏村古，枯藤取逕微。
落紅隨蠟屐，空翠近荷衣。
抱甕雲間出，吹簫月下歸。
桃源吾酷慕，何必此間非。
年華
作者：陳杰
朝代：宋

年華機事息，世故妄心空。
一笑播糠瞇，多生聞蟻聰。
體中癡黠半，酒外醉醒同。
天運端如此，聊師五柳翁。
徐子蒼自金陵遣詩來用韻送魚腊
作者：陳杰
朝代：宋

寄詩曾自日邊郵，眼底江楓幾換秋。
頗憶故人當富貴，又傳新句寫窮愁。
人生不會長彈鋏，心事何知各倚樓。
閒把武昌魚送似，試參風味帝王州。
徐祠曾碑久仆前山長胡端逸與士友共豎之邀予賦
作者：陳杰
朝代：宋

短世人間厦幾顛，高風湖上榻猶懸。
荒凉士豎殘碑日，遼邈官修廢祀年。
萬古南州人似玉，千秋曾子筆如椽。
斯文未喪神猶在，會見冠裳擁壞阡。
得菊花絕黄
作者：陳杰
朝代：宋

誰與凜秋料理悲，木樨香冷未梅時。
直疑天上金莖露，全付籬間黄菊枝。
佳色足陪陶令醉，落英還慰屈原饑。
東風試問千紅紫，曾有西風此段奇。
御風行送武夷道人謝疊山
作者：陳杰
朝代：宋

武夷山中有伏龍，鬣捲雲雨深重重，化爲白鬚一老翁。
疾雷破山六丁取，置衛銅鐶森守虎，云是健將雨下土。
老翁一笑百不能，山中所讀皆僊經，吾亦泠然御風行。
洪崖道上逢老友，手舉無何指翁口，翁已辟穀安事酒。
青牛紫氣關河咫，大鵬風斯九萬里，回首蓬萊淺清水。
惡講義不遜者
作者：陳杰
朝代：宋

全人未可一偏論，盛德真堪百代尊。
房魏其逢猶愧禮，荀陳之道不知文。
我朝正有二三老，地位向妨八九分。
近日後生談理學，直將聞百掩前聞。
感懷
作者：陳杰
朝代：宋

一箭乾風射眼酸，幾棱遠碧壓眉攢。
芙蓉開徹徐娘老，楊柳疎來范叔寒。
何處素商調綠綺，誰家翠袖倚琅玕。
無情九辯渾拋得，却被天公畫出看。
感興
作者：陳杰
朝代：宋

滿目塵沙萬里還，客來相對舊儒酸。
秋風慣識茅茨屋，朝日仍登苜蓿盤。
雲鶴性情閒去好，山林面目本來看。
今年少緩梅花約，敝盡貂裘未可寒。
憲使魏青崖惠拄杖堅多節而色尚黄惟額用白立秋後十日聲詩
作者：陳杰
朝代：宋

三尺青蛇冷劍鋩，百跗委蛻像生黄。
分來上界金神節，豎起平生鐵脊梁。
千步已穿蘿逕月，一棱猶带柏臺霜。
小煩拄到天壇了，歸化爲龍亦未量。
懋勳挽辭
作者：陳杰
朝代：宋

即墨當交困，金城請自行。
劍方及蒲外，星遽隕中營。
遺恨羊碑淚，忠魂晉柩聲。
成謀授宿將，穩爲了殘枰。
扶憊效死清事久廢奏院郭公應酉以舊翹館客自杭來談江上師潰及京城非才誤著極爲不平且辱惠書明日又爲嶺海之行勉强用韻
作者：陳杰
朝代：宋

决漢排淮二十春，玉班步武乍駸駸。
緊官爲餌剛摇手，退處如飴肯動心。
寶劍夜鳴猶斗近，貂裘晚出已寒深。
當初若聽苞桑計，未必江濤許浸淫。
把茅
作者：陳杰
朝代：宋

廣武醉後呵豎子，稷下談鋒避少年。
未知更蠟阮屐幾，惟恐有著祖鞭先。
鬻技百金或封地，著書五車無入玄。
人間事多特未定，把茅去老白雲邊。
挽劉實齋尚書
作者：陳杰
朝代：宋

玉節江湖晚，油幢嶺海春。
一朝晉遺老，千古漢名臣。
清白冰壺操，尊光紫府身。
全歸公不憾，愁絕奠芻人。
挽周溪園國史三首·其一
作者：陳杰
朝代：宋

壯歲高科晚一麾，江濤如此幅巾歸。
書生何限經綸意，曾共危闌送落暉。
挽周溪園國史三首·其三
作者：陳杰
朝代：宋

鉅筆曾編兩大藩，江山如畫朔風酸。
如何地下修文手，還要南朝舊史官。
挽周溪園國史三首·其二
作者：陳杰
朝代：宋

一瞬風雲宇宙新，一家中外幾朱輪。
歸來却就千鍾養，贏得深衣處士身。
挽張提點自創玄都觀歸故山羽化
作者：陳杰
朝代：宋

年時初峻道官班，紫氣隨師亦度關。
賜號競驩新宇宙，藏身獨憶舊雲山。
玄都聊復栽桃去，遼海何當化鶴還。
見說高人無寵辱，乘除翻手一漚間。
挽念齋陳郎中
作者：陳杰
朝代：宋

少學真華國，郎潛劣晚逢。
幾看新貴駛，獨抱古文終。
夢事一丘盡，遺編千載公。
空餘細論恨，裳錦玉樓東。
挽李司諫
作者：陳杰
朝代：宋

論建關時大，幾微犯怨深。
功名歸厚福，歲月老初心。
自以無前劍，那知不鼓琴。
空留忠憤在，斜月暮雲陰。
挽洛陽李教授喪北歸
作者：陳杰
朝代：宋

華閥晁科峻，寒氈洛學開。
燕山庭五桂，晉國手三槐。
風幕南烹養，塗車北首哀。
讀書終不憾，九秩過江來。
挽范安仲死寇
作者：陳杰
朝代：宋

十載紛紛死亂離，如君清苦獨堪悲。
醫餘書眼猶評史，瘦盡吟肩正琢詩。
李涉空哦綠林夜，阿先竟厄白波時。
還勝罹難天涯者，荒冢無人酹一巵。
挽陶縣令叔元
作者：陳杰
朝代：宋

千載同歸兩陶令，故園相望一青山。
怪來强健休官早，贏得艱虞閲世閒。
差樂輸君已天上，不堪愧我尚人間。
斯文回首遊從日，淚盡重華叫不還。
挽雲屋徐侍郎
作者：陳杰
朝代：宋

回首前臺諫，寒心事阽危。
著高棋敗後，力盡厦顛時。
國論家無稿，民庸路有碑。
絮觴成阻絕，灑淚對傾曦。
挽雷尚書喪歸二首·其一
作者：陳杰
朝代：宋

班朝曾共多艱日，草疏相過太息時。
扶起斁倫千古痛，喚醒忠魄九原悲。
我逃微責去汶遠，公坐高名出晝遲。
危急一朝還並命，舉頭顛厦欲安之。
挽雷尚書喪歸二首·其二
作者：陳杰
朝代：宋

初聞難及廬山老，晚見喪歸南海翁。
猶被卹章雖弗逮，竟成全節略相同。
事惟有死仲連子，貌乃如生顔魯公。
不盡哀榮千載下，爽鳩墟壠幾秋風。
挽黄思梅
作者：陳杰
朝代：宋

夢回殘月墮觚棱，歸棹滄浪自濯纓。
城郭重來嗟隔世，江山如畫憶初盟。
當年阮瑀誰爭長，千載相如凜若生。
空復滿襟餘老淚，臨風三叫爲君傾。
挽龔竹卿
作者：陳杰
朝代：宋

同朝尚憶當時事，我去明朝公入臺。
岳柱摧邊忽英簜，海塵揚處又蓬萊。
夢闌杞國憂天痛，世換遼東避地回。
似爾全歸亦安憾，貞元遺曲自生哀。
探梅
作者：陳杰
朝代：宋

要識梅孤絕，花於未葉時。
玲瓏寒玉片，點綴古銅枝。
初雪落旄節，始刪無傳詩。
東風一吹綠，萬卉更能奇。
揚子橋送客浮湘
作者：陳杰
朝代：宋

客裏還分袂，樽前小繫舟。
笛聲揚子曉，帆色洞庭秋。
萬里身爲本，中年別作愁。
乾坤多事在，何日各林丘。
揚州城樓
作者：陳杰
朝代：宋

東南賦甲天下處，萬里西風生黍禾。
禹貢九州今見一，晉軍三役古無多。
水包楚蜀雖朝海，山引終嵩只隔河。
安得六飛時此駐，棘間咫尺望銅駝。
携碧香酒賞紅白桃因觀江漲
作者：陳杰
朝代：宋

江光萬頃碧香酒，春事一年紅白桃。
不飲其如胸磊磈，欲簪還愧鬢蕭騷。
言之淺矣乾坤大，逝者如斯晝夜滔。
多謝江亭好風日，頗哀老子得遊遨。
故人家
作者：陳杰
朝代：宋

蓬頭歷齒王霸子，葛帔練裙任昉兒。
世緒何妨有凋落，若敖羊舌正堪悲。
斗牛山登高
作者：陳杰
朝代：宋

佳節一消憂，携壺上斗牛。
乾坤有今日，江漢自東流。
亂後不多菊，看來無限秋。
憑高未能已，更爲夕陽留。
明月·其一
作者：陳杰
朝代：宋

悠悠明月，載盈載缺，我酒在室。
明月·其三
作者：陳杰
朝代：宋

白日苦短，而夜苦長。
遲爾不來，明月靡常。
明月·其二
作者：陳杰
朝代：宋

皎皎明月，載缺載盈，我酒在庭。
明月·其四
作者：陳杰
朝代：宋

載脂我車，載秣我馬。
煌煌于征，明月在下。
春事
作者：陳杰
朝代：宋

陽坡春事已全動，陰谷餘寒容未收。
花雨一番成蝶夢，柳風十日看鶑流。
春日·其一
作者：陳杰
朝代：宋

春日悠悠，春風載條，春酒思柔。
念我農人，種秫在疇。
春日·其三
作者：陳杰
朝代：宋

翩翩黄鳥，載好其羽。
鮮鮮遊子，式歌且舞。
曾孫萬年，敬我有土。
春日·其二
作者：陳杰
朝代：宋

春日遲遲，春風載時，春服有暉。
念我蠶女，勩于桑疇。
春晝睡起
作者：陳杰
朝代：宋

柳影年華度，鶑聲午夢回。
空牀靜看易，滿席澹凝埃。
隠几野花落，閉門山雨來。
無人見愁緒，歡伯一樽開。
春風
作者：陳杰
朝代：宋

著柳成新綠，吹花作故紅。
衰顔與華髮，不敢怨春風。
昭君
作者：陳杰
朝代：宋

千古和戎恨，冢青今尚聞。
漢朝三尺草，埋沒幾昭君。
昭君怨
作者：陳杰
朝代：宋

玉筯暈深宮領巾，金槽夜琤出塞新。
風沙隴上歲摇碧，一掬猶殘長樂春。
六奇計醜書來慢，曾是控弦三十萬。
沼仇無術遣蛾眉，此日天驕更須豢。
黄鵠傳歌天爲悲，邊笳按拍鵲南飛。
琵琶遠恨無人省，灼面東家曉粧影。
景陵湖中宿人村
作者：陳杰
朝代：宋

孤撐出叢葦，小泊得疎林。
兩岸桑麻地，一川楊柳陰。
鷺拳沙磧遠，人語竹籬深。
惟有波間月，照予行役心。
曉登吳山二首·其一
作者：陳杰
朝代：宋

海水朝天白，宮雲捧日紅。
衣冠四方極，正朔九夷通。
矢射狼星北，旗迎太乙東。
側聞南渡意，暫與去邠同。
曉登吳山二首·其二
作者：陳杰
朝代：宋

漢鼎猶分二，梁甌未闕全。
宸居本無外，王業偶成偏。
藝祖肇千祀，嫡孫方四傳。
會將新雨露，遍灑舊山川。
曩從玉泉道人見壽亭侯印大可方二寸併解池龍骨一枚云侯所下討者今從玄潭道人見旌陽令劍長不過五六寸云令留以鎮水妖者皆微物遠不可考道人請予賦劍因併及印以起興焉
作者：陳杰
朝代：宋

玉泉寺中三鈕銅，十年解池討業龍。
當時何不佐取流馬出，火德重開兩都日。
玄潭觀中半圭鐵，千年龍沙擬蛟孽。
當時何不喚取泉阿歸，汛灑河洛風雷飛。
白衣摇艣天難料，鷄犬雲中帝親召。
漢陵無樹兮晉國成丘，待侯不來兮仙又竟去而莫留，徒使我百世而下生閒愁。
荆州看印心尚烈，洪州看劍頭如雪。
書孫州判澹翁再擒寇事蹟
作者：陳杰
朝代：宋

古豐怪事未前聞，誰遣盜起紛如雲。
民無掩骭盜乘馬，民無寸鐵盜鑄冶。
英英別乘紫髯風，萬甲兵藏學古胸。
前年借才從柏府，今年駕車就熟路。
直指賊巢冞入阻，談笑雙收卞莊虎。
十年養癰破一朝，溪山深處復漁樵。
由來禁暴非智力，廉爲先聲義爲的。
蒼生何時蘇息在，安得邦伯皆結輩。
書徐經坂先誌
作者：陳杰
朝代：宋

青霞餘絢皆成章，虎變龍匿超故常。
異時欣然讀奇崛，觸眼慘淡令人傷。
矢心爲詞血爲筆，沈恨欲訴天茫茫。
波瀾收卷見至性，星斗隠翳回幽光。
題將片石寄冥漠，意與萬古生凄凉。
山靈護持夜半泣，悲風著木春無芳。
伯庸罔極白日短，龍舒歸夢青山長。
萬鍾不解羊棗痛，一死儻補南陔亡。
載之實錄非虛譽，斯文知心地下郎。
檀弓孝經不浪許，椽筆足徵老玉堂。
書生舊夢二解皆因榜過作·其一
作者：陳杰
朝代：宋

長憶西風翠袖單，暮簷修玉倚初寒。
一回得嫁平生足，更用花枝插白看。
書生舊夢二解皆因榜過作·其二
作者：陳杰
朝代：宋

一著當機已百全，落枰忽誤豈非天。
空函墮甑都休惋，赤壁淮淝本偶然。
曹操
作者：陳杰
朝代：宋

鹿去卯金刀，當塗未敢高。
爭榮猶在弈，食馬已同槽。
身後三分閏，生前百詐勞。
就如題墓上，盜豹亦焉逃。
月窗相士
作者：陳杰
朝代：宋

明月誰令作鑑寒，紙窗何日透蠅鑽。
人間萬事秋毫細，跳出須彌頂上看。
望廬山
作者：陳杰
朝代：宋

去年山中行，未了廬山意。
今年江上望，始盡廬山勢。
只道山中行，未識廬山面。
那知江上望，已失廬山願。
人生出處前料難，向來窗下有此山。
一行作吏事便廢，十年讀書早已悔。
五老招人笑舉頭，三老催船不自由。
柔艣一聲天似水，無情飛起兩沙鷗。
東湖
作者：陳杰
朝代：宋

重遊如隔世，露雨暗池臺。
蓬島又淺水，昆明幾劫灰。
蒼鵝飛底去，白雁集何來。
萬古南州土，荒祠一造哀。
東湖夜坐松間
作者：陳杰
朝代：宋

夜深仍露坐，湖曲小迷藏。
松月半身影，藕花三面香。
雖忘入城府，終擬卜林塘。
何日清逋賊，妖星漸不芒。
東湖晚步洪恩橋海棠洞三首·其一
作者：陳杰
朝代：宋

城裏北風連夜號，平湖捲綠上枯壕。
不知江水長多少，檣尾過城三丈高。
東湖晚步洪恩橋海棠洞三首·其三
作者：陳杰
朝代：宋

百花洲前萬柳隄，一川紅綠醉春時。
樓臺忽斷見西爽，鶑燕正深聞子規。
東湖晚步洪恩橋海棠洞三首·其二
作者：陳杰
朝代：宋

雪前一枝玉出牆，獨立小橋風信香。
爛霞晴日炙蔫錦，十里輭紅人若狂。
林告院伯文送菊大如蓋予謂惟黄繖兩字可極形容遂賦
作者：陳杰
朝代：宋

碧玉琢幹如拇大，黄金縷花三萬箇。
下如弗勝下如幬，疾風過前不少撓。
園丁結束無餘枝，詩翁打量四十圍。
放渠疎散得自性，十本奚啻專百畦。
人間籬落殊短淺，曷不歸來上林苑。
兩螭侍臣慣在眼，朝旭亭亭照黄繖。
厥封黑土大斗盛，階南尺五喘兩黥。
避堂以舍虛左迎，畫梁素壁生晶熒。
百匝環之三太息，生物何私培植力。
輪囷正色根極香，桃李爭春笑人寂。
三葩五蘂好事家，問渠曾識如許花。
相逢白眼花無恙，千載無人識元亮。
柴桑圖
作者：陳杰
朝代：宋

消磨甲子門前柳，傲睨羲皇膝上桐。
晉宋一杯無認處，先生萬古此山中。
權貴人
作者：陳杰
朝代：宋

權貴人，多怒嗔，頤指所向四海奔。
小忤其意中如焚，髮上指冠兩目瞋，投袂而起劍及門。
當時使氣廉將軍，君視孰與秦王尊。
氣力到頭同一盡，牧兒持炬上丘墳。
正月三日甲子題
作者：陳杰
朝代：宋

柳邊梅外試陰晴，清曉誰來鵲滿庭。
春似久痿纔得沾，天如熟醉驟難醒。
窗含西嶺千秋白，筆轉東皇萬古青。
又與新年書甲子，階前堯曆第三蓂。
武岡向權叔家有陳魏祠堂合祀簡齋鶴山惟兩公世異事殊實難牽合諸公既極推引復徵予言
作者：陳杰
朝代：宋

簡齋以詩冠兩都，鶴山以文擅江東。
茲溪僻在萬山底，遼絕安能來兩公。
或撞天關忤九虎，或走窮海隨六龍。
畏途迂車一笑粲，遠謫信杖雙音跫。
誰其主者林下叟，又誰嗣之大雅翁。
詩題田家足渾朴，帖送石刻何舂容。
百年向氏兩奇遇，千載江山真發矇。
到今窗戶有佳色，尚想林壑生清風。
恭惟人物一代幾，伊洛既竭岷峨空。
艱虞各行天下半，名數况復參樞崇。
高吟大冊照寰宇，如此過化良亦匆。
泥上指爪東西鴻，精神如水行地中。
偶然流落亦安計，牽合推引驚盲聾。
二公德業吾豈敢，淺陋最識詩文工。
平生此兩大家數，秤較力量能無同。
創聞合祀適有契，一瓣聊借歌詞通。
武甯道間遇故舊於負販中
作者：陳杰
朝代：宋

拍天富貴有危機，屠釣逃名未覺非。
許靖何嘗羞馬磨，王章安用泣牛衣。
班荆道舊身俱晚，折柳臨分意重違。
且復斯須相勞苦，明年我亦荷鋤歸。
歲晏大風
作者：陳杰
朝代：宋

羌管橫吹萬點梅，漢葭微透半銖灰。
從知急景彫年駛，更著驚飆截道催。
掠野已空征鳥厲，叫雲欲曙澤鴻哀。
布衾小作須臾忍，多少無眠待暖回。
歸夢
作者：陳杰
朝代：宋

人事擾多智，天機行不言。
庭榴華就實，梁燕子生孫。
西嶺千家月，南湖百丈潭。
晚風吹䆉稏，歸夢繞江村。
歸舟發南浦
作者：陳杰
朝代：宋

舊遊觸景不無情，已辦牽江復小停。
好在夕陽紅葉樹，依然新月白沙汀。
舟回剡曲潮空落，笛起山陽酒乍醒。
當日摻袪談底事，獨揮老淚下旗亭。
永穆陵復土隨龍除官甚盛
作者：陳杰
朝代：宋

故王沉憤九重泉，先帝焦勞四十年。
已有含桃薦新廟，獨無麥飯灑荒阡。
挽回天怒當初政，扶植人倫在衆賢。
此邸最關宗社計，加恩莫放代來先。
江亭小憩
作者：陳杰
朝代：宋

遠樹依山瘦，空江抱郭斜。
水雲涵鴈影，晴雪落梅花。
經歲長爲客，方春最憶家。
又持五字律，草草答年華。
江亭秋思
作者：陳杰
朝代：宋

江闊初寒雨，天高欲委秋。
輕陰明遠巘，晚色澹平疇。
桂樹幽人屋，蘆花釣叟舟。
人生足清事，長遣意悠悠。
江天
作者：陳杰
朝代：宋

凉意蕭蕭起白蘋，憑高小扇一障塵。
西風可是生華髮，秋水偏能隔美人。
巴曲數聲烏散後，楚騷滿目雁來新。
江天只屬漁翁管，那得閒愁上釣綸。
江頭閒行送去客
作者：陳杰
朝代：宋

正有尋梅約，今朝此見梅。
小停剡溪棹，更盡渭城杯。
人物良堪惜，山川會復來。
前村風雪夜，歸意莫生埃。
沙頭送客和伯文
作者：陳杰
朝代：宋

報答春光兩鬢華，荆南二月苦無花。
津亭折柳清江駛，野寺觀棋白日斜。
賦客不來樓背隰，霸功安在戟沉沙。
歸途却惜怱怱過，一徑深紅賣酒家。
沙頭點視城池
作者：陳杰
朝代：宋

酸風射眼舊沙頭，我亦從來兩鬢秋。
萬里客心驚塞雁，五更歸夢化江鷗。
山川信美坐成晚，風景不殊看總愁。
征築百年無了日，老天亦自厭兵休。
泛西湖
作者：陳杰
朝代：宋

百年歲月此池臺，十里雲霞鏡面開。
青鳥慣含紅旆去，小娃頻採白蓮回。
玉簫吹拂玻瓈國，繡縠穿交金碧堆。
好是太平人自樂，宮車咫尺不曾來。
浙江潮
作者：陳杰
朝代：宋

只道潮聲落，潮來復有聲。
何當機事息，暫遣海門平。
淮南看雪歌
作者：陳杰
朝代：宋

出門看雪一萬里，閉門讀書一萬年。
讀書只讀三皇後，看雪還看太始前。
洪濛以還初紀異，鍊石補天灰滲地，人蟲森然盜元氣。
介鱗日深蹄跡多，閫抉垠開奈若何。
千山忽絕萬逕滅，宇宙鶻崙無璺裂。
夜燈太極强披圖，清曉長淮初見雪。
丁寧莫遣風日分，暫時大地皆瑶琨，我爾一醉瓊花樽。
明朝山河各異色，獨在書生頭上白。
淮南聽雨歌
作者：陳杰
朝代：宋

前簷看雨如銀竹，後簷聽雨如瀉瀑。
九衢對面起波濤，昨日黄埃一丈高。
書生生無快意事，天公覆手爲辦此。
邂逅一愜吾已多，千家萬家豐年歌。
三更不寐凉如水，清愁宛轉秋風起。
壯士天河更洗兵，皇威海岱一時清。
幅巾歸去江南好，長卧東皋聽雨聲。
清坐
作者：陳杰
朝代：宋

晨興絕無思，清坐還復佳。
夜氣不啻存，俗氛殊未來。
居然類禪定，正爾悟心齋。
明發謝西爽，故山先夢回。
清明日新霽
作者：陳杰
朝代：宋

昨夜風雨聲，今朝鳥弄晴。
光陰殊變態，天地本清明。
世事觀新火，年華怯冷餳。
棠梨溪上冢，諸老得無情。
滕王閣
作者：陳杰
朝代：宋

稍覺闌干遠水漪，枉持錢貫去安之。
湖山千古戶庭內，簾棟幾番鸞玉時。
記好儘堪邕輟翰，序工且放顥題詩。
西風何限憑高事，鐵笛吹愁酒一巵。
無題·其三
作者：陳杰
朝代：宋

聞道江邊起柁樓，欲將吾道付滄洲。
三年惡瞰盧仝屋，一日輕裝范蠡舟。
蹈海高懷欣獨往，濟川好手蹇難留。
檣陰舸下能容我，雨笠烟簑傲白鷗。
無題·其二
作者：陳杰
朝代：宋

口語甘時心猶異，中邊甜處味方宜。
詩情合薦東坡老，慙媿當年蜜荔枝。
熊校尉挾名畫來淮得官辭歸
作者：陳杰
朝代：宋

同是飲玻人，均爲騎鶴身。
我無錢使鬼，君有畫通神。
客夢黄粱熟，邊愁白髮新。
歸帆過鷗社，爲拂釣簑塵。
燈夕解嘲和同官二首·其一
作者：陳杰
朝代：宋

年光冉冉東流水，客恨怱怱旦過僧。
門插一枝荆楚柳，夢回十里廣陵燈。
燈夕解嘲和同官二首·其二
作者：陳杰
朝代：宋

同上南樓看月去，莫嫌官舍冷如僧。
一株西北平安火，萬里東南無盡燈。
爲農
作者：陳杰
朝代：宋

去國已爲農，憂時但願豐。
目光牛背上，世事草廬中。
絕異炰羔惲，聊如藝黍通。
新來詩亦變，稍稍近豳風。
猛虎行
作者：陳杰
朝代：宋

北平山頭羽穿石，將軍醉眼橫夜色。
高堂白晝坐眈眈，想見負嵎俱辟易。
銅鐶鎖深雙古槐，霍地嘯舞含風雷。
三生得非故人積，變化爲我騰空來。
目光射庭威百步，童奴近前初不怒。
再三未敢尺箠麾，生綃張羅紅打圍。
頭如可編鬚可捋，約莫留皮是渾脫。
世上丹青得許神，向來葉公龍乃真。
笑渠檻中直摇尾，不動齒牙猶咀爾。
乾坤意氣空崢嶸，饑鼠倒齧雲母屏，論功有不如狸狌。
人間猛者何暇像，韓公歌行最知狀。
獅子寨小港軃風
作者：陳杰
朝代：宋

驚濤拍岸臨無地，遠壑藏舟別有天。
風舉酒旗黄帽舞，雨拋魚網綠蓑眠。
機心起滅浮漚外，世事昏明返照邊。
安得杖拏相印可，碧蘆深處小延緣。
王儀仲名其讀書之所曰松林願印一言
作者：陳杰
朝代：宋

昔人讀書松竹林，今之書林乃無竹。
有松無竹何不可，松亦元同借鄰燭。
十年人事桑田變，隔舍丁丁斧斤蹙。
歸來窗下一燈青，夜半林空山鬼哭。
乃知藝木印歲寒，不似閉門繙故牘。
客來若問子孫枝，窗間正有聲吾伊。
理考挽詞
作者：陳杰
朝代：宋

藝祖的孫傳，仁皇享國年。
思文重揭日，皇武再中天。
多難扶三正，彌留痛八埏。
乾坤理最大，高益帝王前。
琴窗夜雪
作者：陳杰
朝代：宋

寒更洞書幌，几上明素絃。
滿意宇宙曙，霏霏正漫天。
用同官南樓韻尾聯以慰李倅子發
作者：陳杰
朝代：宋

年時歌管縈雲處，閒倚欄干水拍空。
萬古胡牀自明月，幾行官柳又西風。
鬅鬙那復梳千下，磊磈聊須酒一中。
更憶翹材人獨自，夜燈寒雁耳偏聰。
男竹枝歌
作者：陳杰
朝代：宋

東園一株千葉茶，阿翁手栽紅錦花。
今年團欒且同看，明年大哥天一涯。
病起
作者：陳杰
朝代：宋

苦炎未了又悲秋，如此相催老即休。
病裏有時烏可帝，夢中奚翅蟻能侯。
屈平正不爭鷄鶩，老子真堪謂馬牛。
茲理卧來尤透徹，颯然毛孔散千憂。
登岳陽樓
作者：陳杰
朝代：宋

扁舟小繫畫欄西，萬里清光一拄頤。
湖面欲包天外去，嶠鬟疑割海中來。
高空自瀉軒皇樂，元氣長涵老杜詩。
慶曆殘碑重回首，此生何限退憂時。
登鍾山憩定林
作者：陳杰
朝代：宋

禾黍古離宮，荒畦屈曲通。
語音京洛近，王氣海潮東。
山色餘蕭寺，松聲尚晉風。
興亡不可詰，太息定林翁。
破屋
作者：陳杰
朝代：宋

江頭風雨連年惡，破屋驚秋復惜春。
天上金甌足時棟，人間白髮是閒身。
秋熱抵信上一歌館壁張蘆雁寒林
作者：陳杰
朝代：宋

老火張成傘，柔金伏在爐。
正遮西日手，忽坐北風圖。
霜葉條嗷雁，冰枝有噤烏。
摩挲懷美獻，短策濟時無。
移居戍將衙
作者：陳杰
朝代：宋

細柳連營地，高風昨夜秋。
叟兵擐甲歎，中婦寄衣愁。
白骨閨猶夢，黄丁籍已收。
江南窮巷士，抵掌說封侯。
程簿能靜袖詩來訪次韻
作者：陳杰
朝代：宋

高吟鼎臠屢經嘗，群噪紛紛子貢牆。
雪曲我應慙郢下，笛聲公自感山陽。
堪嗟絳老泥塗役，孤負春官桃李場。
斗大康山盛儒者，憑誰推此叩循良。
空第
作者：陳杰
朝代：宋

潭潭居府美哉輪，歌舞回頭迹已陳。
東閣早知爲馬廐，西曹正可認車茵。
高明易瞰多招鬼，富貴無常忽易人。
看取田文何意氣，雍門未鼓淚盈巾。
窮居
作者：陳杰
朝代：宋

窮居省事亦欣然，老屋中間易一篇。
安步當車蔬當肉，筆耕爲耒紙爲田。
幸生朱陸相鳴後，猶憶羲文未露前。
三益不來山月白，卧聽澗水說真詮。
立春久渴雨大閫正月八日禱遄應
作者：陳杰
朝代：宋

農祥見正久當雨，元日至人還要晴。
長旦始和開歲事，一番既渥起春耕。
瓣香及物何神速，咫拜瞻天只血誠。
小待爲霖三日足，燈宵又放十分明。
端午命童採藥
作者：陳杰
朝代：宋

清薰一枕暑初炎，綵索朱符懶重拈。
天上賜衣無媚骨，山中采藥有長髯。
扶衰底要三年艾，用拙何嗟六日蟾。
惟有昌陽堪引壽，一盃泛玉不妨添。
答李道士
作者：陳杰
朝代：宋

老子廢吟恐妨道，道人學詩如學僊。
探藏不惜藏諸密，試換黄庭內景篇。
答龔帥幹楚清
作者：陳杰
朝代：宋

一水相望汝與豐，亂來如隔萬山重。
清名昔已香三楚，晚節今真繼兩龔。
正自南山深霧豹，何時東野快雲龍。
唾珠滿紙慳瓊報，聊寫相於磊磈胸。
篤志齋前新竹
作者：陳杰
朝代：宋

暈消舊習風前籜，怒長新功雨後竿。
頭角嶄然真小友，雪霜歲晚更相觀。
紅梅
作者：陳杰
朝代：宋

千樹江頭雪作裳，一枝故欲犯時粧。
分明瑩薄裁瓊玉，不比臙脂抹海棠。
索隠張君風鑒兼人未嘗衣帛食肉自謂數短故勉之歸就肆焉
作者：陳杰
朝代：宋

布衣蔬食百無營，底用江湖更有聲。
正爾多才憂管輅，何如一肆老君平。
逢人足可談忠孝，對鬼無勞語爽精。
問鵲占珠還動否，親年喜懼室嬛嬛。
維揚之役浩堂撥賜鉅舟願易小者
作者：陳杰
朝代：宋

美哉不濟如此水，巨川有楫春萬里。
空貽魏瓠拙用大，誰謂河廣航一葦。
羅壽可再如舊都作歸來窗以爲親悅勸之歸者皆是予特下轉語焉
作者：陳杰
朝代：宋

玉門關冷風低草，浪泊水西看飛鳥。
柴桑松菊坐來荒，杜曲桑麻隨分有。
封侯作夢嗟晚歲，吟詩無功成白首。
驀波一葉故都懷，短世閒身髮方黝。
未省匡山幾卷書，能勝平樂千金酒。
白雲舍下綺疏新，行止隨時總悅親。
君家所有吾猶贈，已負東洋北海身。
老米暮景
作者：陳杰
朝代：宋

承平米家船，遺我獨悽然。
此豈有愁地，不能無暝天。
聞履齋丞相再論貶
作者：陳杰
朝代：宋

江濤如此得離難，禍本蕭牆兩巨姦。
仲舉能無推席起，茂弘正有角巾還。
救時豈料兔三窟，去國纔知虎九關。
賣論取官方翕翕，吾詩未敢落人間。
聞須溪坐午謝客用所寄絕句韻葉宋英先容
作者：陳杰
朝代：宋

日晏到門三斗塵，隔簾午暝託朝真。
乘肩鼻涕關何事，試看斤風向郢人。
胡端逸結庵於清江之草鞋甲歲晏言別始知猶有九袠母在敬和韻
作者：陳杰
朝代：宋

千羊濈濈擁初平，不抵封人反哺羹。
自說老來行欲倦，忽聞親在座皆驚。
白雲飛動能無思，寒雀啁啾故有聲。
回首送君雙淚落，松楸霜露正關情。
臘月中旬立春快雪遄晴
作者：陳杰
朝代：宋

夜光吟屋炯無眠，曉色梅簷重粲然。
芒端殘臘洗晴雪，花底好春回隔年。
田疇膏脈占時早，禽鳥和聲得氣先。
多少趨生寰宇望，紫皇更斡大鈞旋。
至日拜賜
作者：陳杰
朝代：宋

千官萬歲講朝儀，黄繖高張簇仗齊。
清曉山窗頻扣首，虬鬚隆準伴宸奎。
與伯文同作生朝林母在閩
作者：陳杰
朝代：宋

翠竹西江我屋，白雲南粵君家。
當日設陳弧矢，今朝相對天涯。
與節東歸和同幕送行之作
作者：陳杰
朝代：宋

來參軍事久無功，宜黜而陞愧在中。
攬轡登車寧有是，過家祭竈略相同。
送人萬里鷗波白，回首千山騎火紅。
待得故園高卧日，諸君劍佩一時東。
舊愛靈溪渡風物之美歸途由浙而江即目成詠
作者：陳杰
朝代：宋

黄竹弄口雨初晴，靈溪渡頭水漸生。
兩岸桑麻人著本，一川鷗鷺我同盟。
風環摇日浣紗影，雲杵打波舂稻聲。
少日經行渾草草，暮年歸路不勝情。
荆州雪
作者：陳杰
朝代：宋

荆州寒氣盛，一尺雪花圍。
賞覺心猶在，餐憐齒寖非。
蔡功裴度入，剡興子猷歸。
豈不俱奇事，微醺訊玉妃。
菊畹秋香
作者：陳杰
朝代：宋

金莖餘孤標，青女滿殺氣。
隨地堪百畦，流芳亦千歲。
萱徑携筇
作者：陳杰
朝代：宋

松下無喝道，言樹聊蠲憂。
誰知赤籐杖，獨倚萬古愁。
蘇東坡西山詩前後和者五十餘篇暇日登覽愴然有感於元祐紹聖之事僭亦用韻
作者：陳杰
朝代：宋

檻外春江如醱醅，檻前松株逐番栽。
西門安得陶氏柳，西嶺併無坡老梅。
惟餘荒磎入煙霧，曾載轍迹行崔嵬。
漥樽其多一卷石，清風千丈嚴瀨臺。
人間此事固不朽，山高唐業澌成埃。
干戈五季亂離瘼，帝命封之白雲堆。
餘三百年付遷客，眼底盆盎得古罍。
每登勝絕不忍去，往往拂枕眠其隈。
毀書滅迹坐再閏，枝筇雙屐印蘚苔。
無端玉堂牽清夢，九虎乍放天門開。
武昌舊令偶同直，得句一粲金蓮摧。
那知白頭不同趨，首倡紹述蚊成雷。
憑高爲弔千古恨，魂兮可招儻一來。
併持公案徵漫叟，立盡落日山靈哀。
蘇湖道間
作者：陳杰
朝代：宋

風物瞻天咫，林塘占地幽。
夾牆樓蔭術，跨岸屋藏舟。
湖近家皆給，田腴歲再秋。
幸生無事日，更隸浙西州。
西湖
作者：陳杰
朝代：宋

小春好風日，湖上足池臺。
彼美少年子，適從何處來。
恩光被鞍馬，艷麗照樽罍。
今者不自樂，後人誰爾哀。
見諸君感事之作
作者：陳杰
朝代：宋

鼎湖不挾宇宙去，驪墓曾包山海來。
教兒倒誦阿房賦，一與張陽洗七哀。
見邸報
作者：陳杰
朝代：宋

正徯朝陽聽鳳鳴，忽傳鵜鴂作秋聲。
百年事會紛成毀，一日光陰屢晦明。
張霸安能識時務，翟公久自見交情。
人間快意真難待，茅屋看山了此生。
訊給事徐尚書自除知制誥歸
作者：陳杰
朝代：宋

書生稽古力，詞苑久虛名。
聊遠三台逼，非貪一佛榮。
乃身自本末，豈果有虧成。
不盡明時報，歸來頌太平。
詠史
作者：陳杰
朝代：宋

蜀相猶雄懿已王，江東逮見魏先亡。
山陽更在江東後，如此三分未用傷。
詠歸晚步
作者：陳杰
朝代：宋

風流頓盡萬花浦，俛仰已陳雙桂亭。
黄鞠華差强人意，紅拒霜猶有典刑。
詠涂璋家屏風上題宣和壬寅季夏
作者：陳杰
朝代：宋

玉芝隨手燕堂空，翠幰宸遊黍滿宮。
一片宣和殘歲月，百年田舍古屏風。
詠物
作者：陳杰
朝代：宋

天成不挫節根完，底是園工出相端。
花面縈回銀鳳舞，苔身宛轉翠虬蟠。
由來疎散林壑性，稍就規繩廊廟看。
至竟風流無改度，霧窗玉立雪籬寒。
試問
作者：陳杰
朝代：宋

試問屋藏書，何如斛貯珠。
奄奄投閣老，凜凜墜樓姝。
詩客有歎不遇者作詩人傲以慰之
作者：陳杰
朝代：宋

世間最有詩人傲，龍馬行天不受鞿。
鐘鼎何如白木鑱，軒裳得似綠蓑衣。
舍人錦好宜遭卷，諫議茶清亦取譏。
近代後翁尤卓絕，客來無語袖金歸。
誦詩
作者：陳杰
朝代：宋

盛氣劘騷壘，長歌歷杜藩。
二南四字始，萬古一解難。
請代
作者：陳杰
朝代：宋

郡小凋殘最，兵餘旱疫仍。
不能無獄訟，但見可哀矜。
卿自別利器，吾猶治亂繩。
新林有孳尾，珍重莫呼鷹。
讀史
作者：陳杰
朝代：宋

口體乃累人，寒餓事亦細。
擁篲何爲者，妨我雪中睡。
先生死非令尹辱，彼四百家無罪哭。
粟三鍾，薪十束，天留先生雪楚獄。
讀書三首·其一
作者：陳杰
朝代：宋

畫前逃弧馬，井法開賦役。
聖人本仁民，何意重利跖。
讀書三首·其三
作者：陳杰
朝代：宋

汝以爲多學，吾猶及闕文。
憂端已秦誓，糟粕尚三墳。
讀書三首·其二
作者：陳杰
朝代：宋

書初說包貢，禮有獻民虜。
末流尚忍聞，作俑叫千古。
讀蘇武傳
作者：陳杰
朝代：宋

伸脚踏沙蹟，開口喫漢天。
見天不見雪，况辨雪與氈。
環觀不敢殺，謂是不死仙。
漢庭方求不死訣，方士取露和玉屑，何如老臣氈夾雪。
讀邸報·其一
作者：陳杰
朝代：宋

戰骨如山血未乾，補瘡遮眼肉都剜。
向來手詔真哀痛，間者人言已治安。
夜訪宰臣憂卧榻，晝延學士論危竿。
祖宗全盛猶如此，半壁江風面面寒。
讀邸報·其二
作者：陳杰
朝代：宋

鑽刺逢迎狀似奴，是非羞惡一毫無。
蓋間老犬曾共嗾，韝上新鷹正待呼。
遞趲庸回聯鼎食，長排耆俊在泥途。
一朝政事渠何算，可惜傾人好國都。
貴要之客來
作者：陳杰
朝代：宋

幽居日對野人多，滿耳桑麻不及他。
驚怪朝來富新事，徑容貴客偶相過。
賈鹿泉屢約一出小詩代行十首·其一
作者：陳杰
朝代：宋

故家文獻世公台，直爲遺黎萬里來。
應念顛崖最辛苦，更移鄂省近南開。
賈鹿泉屢約一出小詩代行十首·其一〇
作者：陳杰
朝代：宋

故園三畝淡生涯，雨橫風狂縮似蝸。
從此亦稱蕭相客，合無穩種邵平瓜。
賈鹿泉屢約一出小詩代行十首·其七
作者：陳杰
朝代：宋

南北風殊久未諳，亂離更值旱如惔。
斗升試酌西江水，應有湯年一溉甘。
賈鹿泉屢約一出小詩代行十首·其三
作者：陳杰
朝代：宋

悃愊無華憂世深，十詩直寫古人心。
也教窮谷敲推士，一識中原正大音。
賈鹿泉屢約一出小詩代行十首·其九
作者：陳杰
朝代：宋

釋老新來各有宗，四民最惜一民窮。
挽回世道能無在，主張斯文盡屬公。
賈鹿泉屢約一出小詩代行十首·其二
作者：陳杰
朝代：宋

河洛聲名莽舊墟，百年消息孕真儒。
南方只道足文史，今見北方行秘書。
賈鹿泉屢約一出小詩代行十首·其五
作者：陳杰
朝代：宋

世變崢嶸可奈何，魚龍雜襲故應多。
風休雲定須臾事，惟有高賢炯不磨。
賈鹿泉屢約一出小詩代行十首·其八
作者：陳杰
朝代：宋

詔旨丁寧畫一頒，盡驅黠吏革貪官。
若行兩事無他事，民命那無一綫寬。
賈鹿泉屢約一出小詩代行十首·其六
作者：陳杰
朝代：宋

上都仁問遠如天，人望公來望歲然。
正有郇模三十字，含毫欲愬復難宣。
賈鹿泉屢約一出小詩代行十首·其四
作者：陳杰
朝代：宋

兵前創建教條新，鞍馬叢中玉雪身。
揭起先牌一廉字，十州草木亦回春。
贈冰月相士
作者：陳杰
朝代：宋

十年已往如冰冷，千載方來似月明。
唐許何嘗關世事，人間正有一書生。
贈孫仙輩
作者：陳杰
朝代：宋

株峰紫翠邊，仙已住三年。
手有屠龍技，腰無跨鶴錢。
地圖藏尚秘，山屐著多穿。
笑指青囊道，人家要福田。
贈張慈寶五行精到奇中
作者：陳杰
朝代：宋

大慈寺裏談天寶，蜀産凋零此亦奇。
借我干支作正鵠，驗渠禍福似蓍龜。
李虛中術曾無失，絳老人年漫不知。
大運茫茫君自扣，故鄉歸去定何時。
贈徐先輩星命課
作者：陳杰
朝代：宋

三命橫鋪下點星，風雷歘起斗牛靈。
正堪持獻雲霄士，不中山間倦客聽。
贈熊易課
作者：陳杰
朝代：宋

宿雨初收水滿村，斷橋千事不相聞。
隔籬試寫流年影，手種山田熟幾分。
贈玉壺相士
作者：陳杰
朝代：宋

黄金取印斗來大，白玉作壺冰樣寒。
子號甚清堪自照，吾詩愈淡欲誰看。
贈艾校尉
作者：陳杰
朝代：宋

相逢莫說亂離苦，江北江南皆戰場。
何限忠肝膏草野，幾多徒手化侯王。
方當羽檄馳千里，信有纓冠衛一鄉。
事已論功殊未已，何如相賀返屠羊。
贈蔡俊民挾雷法兼眼科北行
作者：陳杰
朝代：宋

乖龍捲雨焦土山，妖蟆蝕晴長夜漫。
安得霹靂鞭龍起，取光還天磔蟆死。
寥落風霆道術空，坐看短世入盲聾。
南人巫醫尚方滿，一試兩長君恨晚。
贈雪篷相士
作者：陳杰
朝代：宋

寒江獨釣焉往，剡溪高興久空。
欲識梅花自色，小須雪霽開篷。
贈高眼相士
作者：陳杰
朝代：宋

遍閲穹華了，還來寂寞濱。
山林枉高眼，宇宙著低人。
關月吟魂冷，吳霜鬢影新。
相逢欲開說，笑指臘醅醇。
迓古心觀相帥長沙
作者：陳杰
朝代：宋

夾道歡呼百吏恭，微垣上相領藩雄。
一星文采低南斗，十乘先驅走祝融。
孔子猶須晚封楚，周公只合早歸東。
林深近亦聞時事，小駐油幢請下風。
述往二首·其一
作者：陳杰
朝代：宋

阿六生活大可，滕叔經紀自能。
申生死爲恭子，寧哥墓曰惠陵。
述往二首·其二
作者：陳杰
朝代：宋

貞惠文子升士，睿聖武公好賢。
晏平仲狐裘一，齊景公駟馬千。
追哭泉谷徐侍郎墓
作者：陳杰
朝代：宋

更化公初召，將行我賦詩。
呼兒同肅客，謂子亦憂時。
不盡相於意，而無再見期。
些章慙拱木，亦復歎吾衰。
送七姪遊學
作者：陳杰
朝代：宋

迅甚風鵬翮，蕭然野鶴深。
一經教子舊，萬里出門新。
天下師傳道，方來友輔仁。
異時吾悔殺，虛負客中春。
送中齋過家入燕
作者：陳杰
朝代：宋

江浙相望半月程，燕雲萬里重行行。
幾多臨水登山賦，不盡還家去國情。
三入換來金印大，一歸贏得綵衣明。
東湖何似西湖好，且對梅花捧壽觥。
送別
作者：陳杰
朝代：宋

曉色澹長路，微霜乍霑巾。
彗妖如撒沙，下覆秋江濆。
送君萬里船，黯然及茲晨。
豈無陽關疊，亦有酒盈樽。
憂端塞宇宙，壯懷浩風雲。
丈夫矚千載，薄細安足陳。
欲語重回首，天高水無津。
送安常簿
作者：陳杰
朝代：宋

怪來留滯久，世尚識斯人。
雨露元深厚，龍蛇互屈伸。
定無綿蕞習，富有治安陳。
華要方從始，青雲自立身。
送客
作者：陳杰
朝代：宋

信屐倦仍還，詩生暮靄間。
塘蒲身共晚，野鶴意俱閒。
送客度流水，見雲歸別山。
一聲長嘯遠，吾亦掩柴關。
送張教授赴廣闕
作者：陳杰
朝代：宋

遠戍不辭難，書生本色官。
炎埃五嶺熱，夜雨一氈寒。
鄉信無鴻到，梅花當雪看。
風雲忽諧偶，擊海起鵬摶。
送彭萊山談星
作者：陳杰
朝代：宋

潁川賢人聚無聚，德行何裨理亂數。
吳中高士死不死，少微何與興亡事。
古來觀星觀用星，閒劇災祥一羽輕。
渾儀圖上無人會，兩曜五行四餘外。
有福星力關世大，一夕煩君十起看。
光芒看取十分端，百千萬億蒼生命，由來都在上頭安。
送朱靖州
作者：陳杰
朝代：宋

渠水咨良牧，金臺輟上賓。
山川今後戶，蠻獠亦吾人。
保障一方寄，袴襦千里春。
西師足家問，吉語寄郵頻。
送林一甫試浙漕二首·其一
作者：陳杰
朝代：宋

關防秋暑雙蕉葉，商略時宜十兔毫。
贈別不須嗔語淺，如君正復坐名高。
送林一甫試浙漕二首·其二
作者：陳杰
朝代：宋

偶題熟紙光浮桂，漫遣生綃色染藍。
入手功名如此耳，人間看北會成南。
送淮漕洪監移節江東暫回天目
作者：陳杰
朝代：宋

冷雲初雁水明霞，遥見星躔動漢槎。
咫尺江淮分表裏，一番禮樂又光華。
水通建業寧迂道，天近城南且過家。
忙處得閒應更好，故園秋色上黄花。
送程楚翁歸歙用其韻
作者：陳杰
朝代：宋

木落見江空，星回屬紀窮。
畏途兵雜盜，急景雪兼風。
問學嗟遊子，論交愧老翁。
歸來富千古，此理此心同。
送萬平野余秋山被薦北行
作者：陳杰
朝代：宋

朔雲垂天野四平，羌笛叫月山秋清。
金臺此日燕萬里，綿蕞當年魯兩生。
衢路屏營詩少味，江關蕭瑟賦多情。
西風瞥眼鱸魚鱠，一夜相思聞雁聲。
送陳知錄赴班改秩
作者：陳杰
朝代：宋

相看同味少，又送可人行。
曉日朝天旆，春江下水程。
方將有民社，何患不公卿。
還憶南樓夜，論心霜月明。
過小孤順風縱帆瞬息數百里
作者：陳杰
朝代：宋

順水風吹順水船，全家水上作飛仙。
猶疑五老瞠居後，不覺九華參在前。
蕭颯自憐雙鬢髮，應酬不暇許山川。
腐儒易動還多事，三老齁齁倚柁眠。
過衢阻潦宿民家
作者：陳杰
朝代：宋

暮程聞潦漲，投宿取村斜。
凉借何方雨，香來隔浦花。
翁分區種粒，婦進圃抽芽。
官驛應無此，通宵夢亦佳。
還家父老見迓境上
作者：陳杰
朝代：宋

出塞功名薄，還家父老憐。
尚遲一飯報，又愧五漿先。
手本平分社，詩堪助種田。
從今數來往，東陌與西阡。
郊行小憩
作者：陳杰
朝代：宋

嵐氣深籠屋，機聲細出林。
落花流水逕，芳草短牆陰。
啼鳥招人處，斜陽過客心。
明朝坐曹去，拄頰盼遥岑。
郊行遇鄉人
作者：陳杰
朝代：宋

亂後江濱路，跫然客裏聲。
依稀認維梓，邂逅共班荆。
邑里今安否，親交半死生。
松楸十年淚，和酒對君傾。
酬別孫道人存心歸上饒二首·其一
作者：陳杰
朝代：宋

消得剛風三日夜，吹開正色泬寥天。
蘇門月朗君長嘯，太華雲高我晝眠。
酬別孫道人存心歸上饒二首·其二
作者：陳杰
朝代：宋

短些幾迴無寄處，一聲歸鶴落江東。
兩行老淚千年恨，問訊騎鯨太白翁。
酬西山龔學諭
作者：陳杰
朝代：宋

畏人兼憚暑，息影正逃空。
忽訝衣冠古，還欣臭味同。
带來西嶺雪，睡起北窗風。
雙璧無嘉報，懷斤愧郢工。
醉鄉
作者：陳杰
朝代：宋

酒亦有何好，離人而趣天。
乾坤撥醅甕，世界拍浮船。
魯趙移兵隙，淮澠互霸權。
醉鄉知許事，蜾蠃過吾前。
重宿城頭驛
作者：陳杰
朝代：宋

天地秋聲早，山河夜色深。
市荒餘冷銼，村迥落孤砧。
紙帳三生夢，蒲團萬古心。
漫漫獨無旦，微步數看參。
重過西湖感事
作者：陳杰
朝代：宋

衣如飛鶉馬如狗，二尺錦囊香宇宙。
車如流水馬如龍，濯龍橋邊吹斷蓬。
諸公南渡亦不惡，百年西湖最行樂。
師王園地號山莊，戚畹洞天標水樂。
銅鋪珠箔錦爲茵，玉簫金管歌遏雲。
曲江三月勢絕倫，此占四時長作春。
歲月無情留不住，園上送官洞更主。
當時一聚冶遊塵，雨打風飄去安所。
三間古屋餘老梅，千年放鶴歸來暮。
金谷客
作者：陳杰
朝代：宋

脫舊著新金谷客，力能除蛟并白額。
家養飛飛角傅翼，天下風塵兒亦得。
高才疾足長歎息，御卿無權挽無力。
可人可人與游辟，出門實繁九千跖。
閉門
作者：陳杰
朝代：宋

閉門風雨九十日，生物趨新曾未休。
適見桃枝暗明月，漸聞柳絮逐江流。
閫下忽動歸興
作者：陳杰
朝代：宋

無端佩玉更長裾，銜袖人疑表餌疏。
塞路連雲痡僕馬，轅門似海歎車魚。
那無定遠封侯相，正有南涯種樹書。
久客土思吾亦動，明朝滿意聽驪駒。
除夕
作者：陳杰
朝代：宋

憶曾守歲荆州夜，多少艱虞共濟人。
一紀重來仍作客，百年誰是自由身。
干戈滿地今猶昨，日月行天故復新。
願及春回再清晏，綠蓑永換黑貂塵。
除夕對梅花燭花二首·其一
作者：陳杰
朝代：宋

花與先生共歲寒，坐來不管漏聲殘。
移瓶更轉橫枝影，貼在窗扉作畫看。
除夕對梅花燭花二首·其二
作者：陳杰
朝代：宋

頃刻開花翦復成，大如菡萏小朱櫻。
一年歲事占來日，知爲先生報曉晴。
除日始雪遄霽
作者：陳杰
朝代：宋

去年冬孟朔朝雪，今歲臘三十日來。
釀久直疑包地盡，飛狂忽作舞風回。
盈虛有數天已定，氣候不齊人得猜。
流轉春光又明發，一樽且送息如雷。
陪蜀士文昌醮
作者：陳杰
朝代：宋

葳蕤桑梓翦爲荒，翰墨橫流墜緒茫。
天北有星明武曲，江南無地託文昌。
幾時興雨蘇民望，何日乘雲返帝鄉。
我少乞靈今不夢，倚觀魁宿照詞場。
陳梅境恩科晚遇由廣而江帥幕留司索賦
作者：陳杰
朝代：宋

昔年鋤梅嶺頭月，今年看梅江路雪。
月還在江雪在嶺，兩處開花一般境。
道人兩眼冰霜寒，道人一襟湖海寬。
夢回紙帳北窗曉，眼前肯作南枝看。
月夜雪天花一色，未怕孤山分破得。
雪禁體
作者：陳杰
朝代：宋

南風導前北風續，仁氣潜隨殺機伏。
初疑慘淡八表昏，忽變光明大千足。
上天之載德如毛，帝力不知封比屋。
垢汙過眼俱衣被，枯朽何心亦膏沐。
調治竹君折節下，表顯梅兄受命獨。
於至嚴凝見溫厚，有大包容分類族。
是空非空色非色，在坑滿坑谷滿谷。
鋪張元化有許奇，收斂神功又何速。
欲搜好句極形容，回首千章成淺俗。
夜深獸紅妓打圍，雪消雪落何用知。
題信州月巖
作者：陳杰
朝代：宋

岡路陰陰忽半規，無盈萬古亦無虧。
鑿開空洞地有眼，劈下廣寒天不知。
小著山河偏影處，平分蟾桂上弦時。
遊人莫訝清光少，照見江東幾盛衰。
題傅道士鶴鳴泉
作者：陳杰
朝代：宋

夢回華表千年遠，思入廬山三疊寒。
綠髮道人知許事，山中自寫鶴泉看。
題和靖祠
作者：陳杰
朝代：宋

欲將心事梅邊說，放鶴經年去不還。
寒日碧雲無限意，却成喑啞對湖山。
題子胥廟
作者：陳杰
朝代：宋

吳以讓長國，讓亡吳亦隨。
屬鏤天討賊，魚劍禍階誰。
題宣和御畫蘆禽
作者：陳杰
朝代：宋

蘆邊晚吹冷颼颼，背立孤禽有許愁。
可是殿庭無事筆，已含原野十分秋。
題寄傲軒
作者：陳杰
朝代：宋

富貴驕人擁廬兒，寒士不遜原壤夷。
傲稱凶德無適宜，長者寄爾渠得知。
使襪聊爲廷尉重，命履乃有帝師用，苟非其人千仞鳳。
鸚鵡洲前弔月明，歸來痛飲師劉伶。
題思婦
作者：陳杰
朝代：宋

碧天無過鴈，芳草靜遊人。
深院綠雲曉，滿階紅雨春。
釵鸞慵照影，簫鳳暗棲塵。
鄰女焉知事，終朝學美矉。
題李生烟江萬里圖
作者：陳杰
朝代：宋

白鷗飛來類從汝，寒鴈瞥起幾導吾。
未覺咫間能萬里，曲肱殘夢落東湖。
題梅壇毛慶甫道士雲悅樓
作者：陳杰
朝代：宋

白衣蒼狗無情物，翻手悲歡變古今。
輸與道人長快活，看渠起滅不關心。
題江山煙水圖
作者：陳杰
朝代：宋

疊疊雲山過盡，茫茫煙水安歸。
還君此畫三歎，閒殺江南釣磯。
題湯雋溪留遠法師蓮社圖
作者：陳杰
朝代：宋

無復斯人過虎溪，溪上朝朝新虎蹄。
江左風流却回首，幾曾極樂在天西。
題濂溪畫像
作者：陳杰
朝代：宋

睟盎真元會，揚休沕穆宣。
定非三代下，自得六經先。
翠草紅蓮地，光風霽月天。
幾神千載悟，紙上更須圈。
題王書史百鴈圖
作者：陳杰
朝代：宋

黄蘆落木寒颼飀，平沙占斷江天秋。
嗷嗷累百來未休，宛頸相樂飛相求。
其中各有稻粱謀，落旄海上霜滿裘，不肯爲渠作書郵。
南去雲峰有盡頭，北歸矰弋正多憂。
冥鴻高哉獨無儔，祁連將軍生暮愁。
題王氏先壠壽松亭
作者：陳杰
朝代：宋

兵前萬事舉頭非，風太無情宰木悲。
馬鬣未隨陵谷變，龍髯還長子孫枝。
會看高表鶴歸日，毋忘新栽鹿觸時。
雨露百年思不極，深心更有歲寒知。
題石泉漁歌
作者：陳杰
朝代：宋

渭川其釣莫釣，濠上知魚非魚。
幾曲清泠寄耳，一聲欵乃歸歟。
題老杜巡簷索笑圖
作者：陳杰
朝代：宋

茫端寒燠關生物，一粲疎花可得禁。
香影天機行世淺，風騷古思不言深。
題菊鄉亭
作者：陳杰
朝代：宋

晉朝徵士種菊處，滿地蒼雲無古今。
漫喜孤亭初結構，每懷高節此登臨。
南山日入輸佳氣，北闕天長馳寸心。
瞻眺徘徊徒感慨，清風簾底坐鳴琴。
題驛壁
作者：陳杰
朝代：宋

驊騮捕鼠不如狸，鏌干綴履不如錐。
過都歷塊成何事，剸虎裁蛟彼一時。
題點易窗道人蘇門遺嘯
作者：陳杰
朝代：宋

書來草木吾臭味，詩有膽氣非黄冠。
清溪研露一雙鶴，蘇門嘯空千仞鸞。
愁連青燐引觴醉，憤入白虹提劍看。
誰識道人心最苦，半壇霜月夜漫漫。
風沙
作者：陳杰
朝代：宋

清野風沙覺更長，謫仙此日尚能狂。
一株殘柳專春事，兩箔頹籬共夕陽。
過鷁去空江浪白，歸鴻沒盡塞雲黄。
酒醒何處吹羌笛，未省吳兒有石腸。
食客
作者：陳杰
朝代：宋

巾履鮮明意氣洋，高門懸箔走如狂。
慣曾携筯從崔贍，可但驅車造辟疆。
合五侯鯖爲一饌，染公鼎指要先嘗。
寄聲窮巷長饑士，今代何人餉子桑。
餞西北流寓士舟赴南省
作者：陳杰
朝代：宋

天馬從西極，雲鵬起北溟。
黍離懷故國，風景過新亭。
文物衣冠會，山河廟社靈。
獨無中上策，一聳漢臣聽。
黄孟博辭往鄂渚贈別
作者：陳杰
朝代：宋

與君生共一雌辰，枌社相違整十春。
肯爲江山輕萬里，不嫌風雨住兼旬。
携書又作鸚洲客，有弟能娛鶴髮親。
豈不勸君歸去好，回頭我自愧鱸蓴。
黄茶陵死寇吳荆溪作碑祭文云斥彼懦夫提此英魄爲賦詩以挽之
作者：陳杰
朝代：宋

十年三令尹，王事厄還期。
只爲生人重，非貪死節奇。
冷雲回鴈處，妖雨泣鵑時。
提得英魂在，邦侯一片碑。
龍灣野店同軍校舉杯
作者：陳杰
朝代：宋

飲邊聊復得元子，坐上安非類蔡邕。
袖取清談鐵如意，茫茫世事正蛇龍。
和邵予可賣俸豆
作者：陳東
朝代：宋

休論斥鹵與膏腴，豆藿連阡稻麥無。
舉世紛紛寶魚目，投人慎勿以明珠。
夜飲二絕·其一
作者：陳東
朝代：宋

笋芽鵝炙殊可口，明月清風不着錢。
坐對青州一從事，共君今夜不須眠。
夜飲二絕·其二
作者：陳東
朝代：宋

欣然有意引陶潛，此意何妨俗士聯。
三百青錢亦希有，速將趁取夜厭厭。
大雪與同舍生飲太學初筮齋
作者：陳東
朝代：宋

飛廉強攪朔風起，朔雪飄飄灑中土。
雪花着地不肯消，億萬蒼生受寒苦。
天公剛被陰雲遮，那知世人凍死如亂麻。
人間愁歎之聲不忍聽，誰肯採摭傳說聞達太上家。
地行賤臣無言責，私憂過計如杞國。
揭雲直欲上天門，首爲蒼生訟風伯。
天公倘信臣言憐世間，開陽闔陰不作難。
便驅飛廉囚下鄷都獄，急使飛雪作水流潺潺。
東方日出能照耀，坐令和氣生人寰。
尹館作此覓酒召李順之飲
作者：陳東
朝代：宋

今日天色惡，酒壺恰已空。
何來進童子，挈榼問主翁。
主翁正對客，兀坐書堂中。
諸生功課畢，鼔瑟歌醉翁。
愛酒欲出門，杖頭無青銅。
春衣典又盡，搜索計已窮。
酒興不可遏，不免作詩呼。
進童空壺挈，將納宅庫爲。
我卻致䨥灰，紅得酒須尋。
愛酒伴更煩，與召隴西翁。
彦雋母挽章二首·其一
作者：陳東
朝代：宋

人生五福古難全，天賦夫人獨不偏。
內行無慚詩婦孝，母儀何啻穆姜賢。
庭幃已歎芳魂獨，宗族空留舊事傳。
惟有南陔多少恨，忍看松柏鎖寒烟。
彦雋母挽章二首·其二
作者：陳東
朝代：宋

少馳賢孝譽，來配潁川家。
雖奪共姜誓，曾無賢母瑕。
一鄉蒙愛惠，百口藉生涯。
享福踰中壽，歸與勿怨嗟。
律詩三十韻僅存二韻
作者：陳東
朝代：宋

山嶽遭埋沒，乾坤着蔽蒙。
已成堆積勢，漸費掃除功。
徐氏哀詞代作
作者：陳東
朝代：宋

憶昔常隨祖母過，登堂共慶尚垂胡。
十年未遠皆流蕩，地下相逢果有無。
春日偶題
作者：陳東
朝代：宋

驅除睡思茶甌外，收拾春光酒盞中。
萬種窮愁渾不問，世間此樂幾人同。
次韻同舍李冲壽夜坐
作者：陳東
朝代：宋

時引金盃拔劍看，光芒高徹斗牛寒。
要令世事從心淡，可謂人情徹鼻酸。
經術豈應窮皓首，文章何用苦雕肝。
吾徒行與功名會，莫作覊人日夜歎。
次韻士繇惜别
作者：陳東
朝代：宋

男兒自有四方志，離别豈能動剛腸。
功名未遂身未死，白眼青青頻舉觴。
次韻邵予可彈琴二首·其一
作者：陳東
朝代：宋

雷公徽玉粲明星，照出師襄指下聲。
可憐此地無人識，喚作新來黑瘦筝。
次韻邵予可彈琴二首·其二
作者：陳東
朝代：宋

漫說朱絃大古清，政無矇瞽在周庭。
高山流水本無事，安用區區里耳聽。
秋夜獨坐有感一章奉呈師說令尹奉議光明主簿虞章
作者：陳東
朝代：宋

依依客館夜燃膏，子夜覊愁無處逃。
閑炷爐香聽夜雨，快斟盃酒讀離騷。
休驚時節云何速，獨弔古人殊不遭。
一陣曉寒催畫角，朝來爽氣碧山高。
秦刷子
作者：陳東
朝代：宋

誰斫碧琅玕，影撼半庭風月。尚有歲寒心在，留得數根華髮。龍孫受戲碧波濤，喜動清風發。到得浪花深處，□一甌香雪。
穎川二絕·其一
作者：陳東
朝代：宋

我家本出穎川住，幾世不曾歸潁川。
今我暫來忽暫去，太丘風流誰與傳。
穎川二絕·其二
作者：陳東
朝代：宋

我來穎川何所見，青青古柏古城傍。
知是荀陳手親植，令人不覺淚行行。
自許昌如蔡與石士繇酌别一章
作者：陳東
朝代：宋

太學諸生出許昌，抱關夫子特相將。
輕衣短帽秋風裏，瘦馬羸童古柳傍。
黄葉翻翻慘離思，濁醪沃沃澆愁腸。
欲知此别情懷惡，正是平生氣味長。
公歸且作詩書伴，我去還依鴻雁行。
酒闌徑渡石橋子，回首高城揮夕陽。
與士繇遊金山翼日分袂二絕·其一
作者：陳東
朝代：宋

早别金山恰曉鐘，離帆分破一江風。
瓜洲渡口波聲遠，後夜相思明月中。
與士繇遊金山翼日分袂二絕·其二
作者：陳東
朝代：宋

京口瓜洲一水間，秋風重約到金山。
江山自爲離人好，不爲離人數往還。
與虞章舜卿二表弟季明游兼勝亭有作三律·其一
作者：陳東
朝代：宋

危亭兼雅勝，勝景足奇觀。
湖水涵天入，山雲带雨蟠。
千松偃夜月，萬竹撼春寒。
玉井汲甘冷，塵緣那得干。
與虞章舜卿二表弟季明游兼勝亭有作三律·其三
作者：陳東
朝代：宋

三子皆吾弟，阿章才更豪。
風流江左舊，句法杜陵高。
雅志在五馬，壯心連六鰲。
時哉偶未與，日且醉金舠。
與虞章舜卿二表弟季明游兼勝亭有作三律·其二
作者：陳東
朝代：宋

野曠湖山遠，林深松竹幽。
舊題看壁立，前事逐萍浮。
荏苒荒三徑，依稀度九秋。
故人應念我，雅會莫遲留。
茶
作者：陳東
朝代：宋

偏愛君家碧玉盤，建溪雲腳未嘗亁。
書生自恨無金換，聊以詩章乞數團。
西江月
作者：陳東
朝代：宋

我笑牛郎織女，一年一度相逢。歡情盡逐曉雲空。愁損舞鶯歌鳳。牛女而今笑我，七年獨臥西風。西風還解過江東。為報佳期入夢。
西江月
作者：陳東
朝代：宋

風動一軒花竹，琅玕青錦薰籠。憐才自是宋牆東。更識琴心挑弄。暮雨乍收寒淺，朝雲又起春濃。冰肌玉骨信俱融。不比巫山閒夢。
詠桃花菊一章
作者：陳東
朝代：宋

潘郎嘗望塵，陶令亟避俗。
胸中定何如，清濁在一矚。
河陽艶桃春，彭澤鬰秋菊。
所好邈如許，二子殊品目。
詩人易評量，忍使混衡斛。
當使冰鑑磨，要遣鬚眉燭。
勿容脂粉姿，濫入珪璋錄。
神仙真渺茫，浪說武陵谷。
不如臨清潭，飲水樂自足。
誰令春雨紅，點污秋株綠。
寒根豈無知，風霜怒應蓄。
令尹非安仁，腰带肯輕束。
脫巾漉酒漿，黄花泛新馥。
謁王樂道之子聞方飯絕客一絕
作者：陳東
朝代：宋

晚生恨不及前輩，來訪諸郎觀典型。
吐握風流何寂寞，滿林風竹自秋聲。
謝温州黄仲達送鄂州瓜虀
作者：陳東
朝代：宋

黄夫子從汶上來，三束瓜虀送風土。
應知我亦困虀鹽，肯食沽酒與市脯。
食肉者鄙無遠謀，甲第紛紛何足數。
飯蔬飲水真樂哉，千古風流想尼父。
跋黄魯直買米帖
作者：陳東
朝代：宋

廣文弦歌飯不足，要是古來賢達人。
山谷有錢能買米，比之魯公殊未貧。
送友人喪二絕·其一
作者：陳東
朝代：宋

欲認青帘索酒嘗，俄驚丹旐送君喪。
呂莊編戶傷心切，愁對清風想杜康。
送友人喪二絕·其二
作者：陳東
朝代：宋

初成大廈勢巍巍，有意于門駟馬車。
未乾壁土君先已，賀燕翻隨弔鶴飛。
送黄仲達歸温州仍寄諸友
作者：陳東
朝代：宋

長安市上喜相逢，傾蓋恩情久要同。
幾載暌違勞想夢，一樽邂逅寫情衷。
家山柑橘正酣露，江岸帆檣忽飽風。
歸去借聲詢舊友，項髯方浪薛芹宫。
題吳公輔庵
作者：陳東
朝代：宋

一徑縈迴屋數間，我來聊欲寄清閑。
道人杖履知何處，空鎻烟霞萬疊山。
驀山溪
作者：陳東
朝代：宋

半生羈旅，幾度經元夜。長是競虛名，把良宵、等閒棄捨。去年元夜，道得□身閒，依舊是，客長安，寂寞孤眠者。今年元夜。也則非鄉社。卻有人□約，攜手□、燈前月下。那知風雨，此事又參差，成怨恨，獨悽惶，清淚淆然灑。
保應廟
作者：陳東之
朝代：宋

投迹空山計已非，江都消息亂來稀。
廟前幾種春香草，錯怪王孫去不歸。
游沃洲山
作者：陳東之
朝代：宋

我本名山人，屢作名山興。
天台一住三十年，盡日捫蘿陟雲磴。
上攬四萬八千丈之高秋，參差明河兩肩並。
下瞰三百六十度之朝暾，滅沒飛烟八荒浄。
或隨仙氣得丹牀，雙闕夜深看斗柄。
今年積雨天地晴，一策快作西南征。
沃洲最佳天姥勝，連山直下秋崢嶸。
竹萌修纖會稽箭，芝莖菌蠢商山英。
秋陽不碎空翠影，絕壑倒瀉銀河聲。
山腰細路如絲直，三兩漁樵行落日。
炊烟暝色小茅屋，松子秋聲斷崖石。
溪流飯屑胡麻香，土軟春膏霜朮白。
送書松際有猿公，問酒磵陰多木客。
青冥樓閣仙人家，鬰藍流光瀉晴碧。
霓旌隊下鶴萬群，絳節朝回雲五色。
人間但有桃花源，桃花春香流水渾。
三生凡骨不得到，兩耳夜半空聽猿。
李白尋真不得返，支遁卜築遠費錢。
至今山靈護光怪，石蘿山薜餘秋妍。
陳郎故宅更深閟，雞犬林塘隔塵世。
清秋著屐一登之，路僻夕陰門半箇。
盤陀石在長楠陰，脫略塵纓換秋意。
晴窗示我兩山圖，老眼摩挲觀一二。
便揮健筆寫我詩，惜哉賞音今絕稀。
謫仙一去五百載，人間山水無清輝。
舊時仙人白雲唱，怪我白首歸何時。
我生白首歷浩劫，眼中億萬蟲沙春夢非。
陳郎挽我十日住，掉頭不顧自有南山期。
餐霞絕粒鍊精魄，長生之學非荒嬉。
三千年前有宿約，來已不早歸不遲。
長揖群仙謝兒輩，倒挾萬里冥鴻飛。
望江南·憶江南
作者：陳東甫
朝代：宋

芳思遠，南苑惜春時。翠柳枝柔金笛怨，碧桃花老玉笙悲。風日正遲遲。
謁金門
作者：陳東甫
朝代：宋

西風竹。風入翠煙□矗。紅小闌干知幾曲。聲聲敲碧玉。窗下鳳台銀燭。斷夢已驚難續。曾伴去年庭下菊。夜闌聽雨宿。
句·其一
作者：陳松龍
朝代：宋
体裁：句

梨花春二月，杜宇夜三更。
句·其三
作者：陳松龍
朝代：宋

薦菊明詩眼，看梅長道心。
句·其二
作者：陳松龍
朝代：宋

庭暗梨花疑有月，堤晴楊柳自生烟。
海棠
作者：陳松龍
朝代：宋

移根千里入名園，酒暈紅嬌氣欲昏。
待得太真春睡醒，風光已不似開元。
贈菴僧
作者：陳松龍
朝代：宋

獨羨爲僧者，塵緣不到門。
采薪松落子，移徑竹生孫。
古井汲雲氣，寒山招月魂。
猶憐生死海，應□出前村。
酴醾
作者：陳松龍
朝代：宋

布葉敷條翠作圍，自生芒刺護裳衣。
莫嫌野興難拘束，只伴春風亦見幾。
次太白水西韻
作者：陳柄
朝代：宋

涇巘翠插天，涇溪清繞郭。
巒環松竹裏，崖磴自樓閣。
是時秋陽驕，三日此棲泊。
曉色林端來，晴雲巖際落。
飛梯接絕壁，畫柱裹枯籜。
誰拂梁間塵，謫仙久不作。
予生捉月姿，方寸頗明廓。
思君騎鯨魚，赴我千金諾。
懷友
作者：陳柏
朝代：宋

携書入空山，幾若與世絕。
俯仰一室間，頗見古人別。
良朋令人思，思君意彌切。
食芹差自甘，那得共君啜。
盛雪巢
作者：陳柏
朝代：宋

皋夔不著書，周召不决科。
端坐廟堂上，四海臻泰和。
吾道固如是，後來文藝多。
嗒然空山中，獨抱明良歌。
楚塞亭
作者：陳柏年
朝代：宋

舟行三峽亂峯間，雪浪如山毛骨寒。
一帆喜見楚天闊，回首長吁蜀地難。
中秋客邸感懷
作者：陳某
朝代：宋

今夜天邊月，誰期海上看。
家山雖間隔，兒女暫團欒。
露重銀蟾濕，風清玉宇寒。
年年長是客，强把一樽歡。
九日次王善夫韻
作者：陳某
朝代：宋

道路多荆棘，塵埃滿客衣。
西風九日至，往事百年非。
王粲思何切，馮驩嘆未歸。
只因江漢遠，却使雁鴻稀。
偶成·其一
作者：陳某
朝代：宋

滑滑春泥塞路途，漫漫新水漲江湖。
出門世路皆行險，只好山林聽鷓鴣。
偶成·其三
作者：陳某
朝代：宋

城南春深草亂飛，門前流水沒漁磯。
百年此地踏青客，今歲從軍猶未歸。
偶成·其二
作者：陳某
朝代：宋

南山作雨北山雲，野哭村歌處處聞。
淮岱十年多盜賊，誰知一半是官軍。
回回僧
作者：陳某
朝代：宋

秋風響耳環，古怪聚人看。
赤脚行霜地，腥身禮月壇。
儋齋猶買肉，掛帛不遮寒。
亦有西來意，相逢欲語難。
夜歸
作者：陳某
朝代：宋

青松行未盡，林外一鐘聞。
小雨不傷月，西風忽破雲。
棹歸秋水遠，鄰語夜燈分。
稚子能無寐，空齋讀古文。
宋奧寄友
作者：陳某
朝代：宋

落日猶未落，青山還自青。
鳥飛雲外見，泉過竹邊聽。
童子求新汲，先生守舊扃。
相看不相見，應註太玄經。
官舍有感
作者：陳某
朝代：宋

臘近衣方授，山深寒愈嚴。
病將書卷廢，愁伏酒杯添。
故里風塵隔，微官歲月淹。
思歸歸未得，低首愧陶潛。
小景
作者：陳某
朝代：宋

山迥雲垂野，江空水接天。
西風陶令宅，落日季鷹船。
愁緒丹心外，歸心白雁前。
如何倦遊客，猶是未歸年。
山居
作者：陳某
朝代：宋

白雲護危屋，遥隔世人家。
野逕不多竹，幽蘭自作花。
敝衣僧說法，枯葉樹成槎。
門外禽相狎，雙雙浴晚沙。
江心寺
作者：陳某
朝代：宋

誰把袈裟築半峰，倚雲樓閣打天鐘。
東西塔上自分嶼，風雨聲中忽見龍。
隔岸愁吹孤戍角，歸鴉寒立夕陽松。
舊時行殿成荒土，烟草萋萋暝色重。
泉南滿歸過省下呈友人
作者：陳某
朝代：宋

二月泉南驛騎回，亂離懷抱爲君開。
雙鳬暫假王喬力，百里空淹蔣琬才。
省幙薇陰遮案靜，溪船山色入樓來。
應知別後遥相憶，清夜吹簫月滿臺。
湘靈鼓瑟
作者：陳某
朝代：宋

蒼梧雲杳杳，湘浦月沈沈。
誰將竹間淚，彈成絲上音。
如怨復如訴，可聽不可尋。
乃知二帝子，尚懷千載心。
君臣等天地，死生空古今。
王宗起城南溪屋
作者：陳某
朝代：宋

水上小亭清更新，綠陰紈扇白綸巾。
豈無修竹娛佳客，却有清風來故人。
老樹秋聲凉入骨，澄江波影玉生鱗。
讀書偏愛虛窗靜，不管門前庾亮塵。
王生小景
作者：陳某
朝代：宋

何處佳山水，依稀類輞川。
春風摩詰畫，夜月剡溪船。
雲樹鄉心外，鶑花客淚邊。
不嫌茅屋小，應喜是歸年。
留題九龍巖
作者：陳某
朝代：宋

里俗相傳有九龍，昔年栖隠此巖中。
煙霄一去□□隔，石戶雙開舊徑通。
月影日光東北近，泉聲山色古今同。
何當便脫卑凡累，來伴僧閑論苦空。
病中聞歌有感
作者：陳某
朝代：宋

伏枕已三月，清明節已過。
光陰流水去，風雨落花多。
病久難禁酒，愁深懶聽歌。
門前舟楫動，無奈客懷何。
秋夜風雨次韻
作者：陳某
朝代：宋

獨卧苦不寐，燈殘知夜深。
青氈猶是客，白髮最關心。
遶屋鳥三匝，隔江龍一吟。
誰家催寄遠，孤淚滴清砧。
秋興
作者：陳某
朝代：宋

禾黍離離雨滿村，望中兵火幾家存。
荒城半是征人骨，秋月偏驚旅客魂。
豈意戰塵臨老見，不知心事向誰論。
抱茅蓋得青山屋，多種桃花映酒樽。
羅浮山
作者：陳某
朝代：宋

乾坤未失鹿，滄海欲飛灰。
人已逃時去，山猶擇地來。
寒流清有影，怪木老非梅。
西有龍翔寺，禪門徹夜開。
訪陳彥太不遇
作者：陳某
朝代：宋

每憶可人陳太丘，不辭山路遠追遊。
清霜拂鬢雞聲早，白鶴橫江月影浮。
豈爲開樽無北海，虛聞懸榻待南州。
題詩興盡空歸去，回首梅花百尺樓。
貧居
作者：陳某
朝代：宋

秋風山木飛，秋日獨行時。
身共衣冠老，妻嫌富貴遲。
自分澆菊水，閒寫咏貧詩。
此意不可說，夜窗明月知。
趙仲瑜小景·其一
作者：陳某
朝代：宋

遠水望不極，斷雲低復連。
青山秋樹屋，野渡夕陽船。
幽思滄洲上，歸心白雁前。
異鄉非隠地，聊欲寄林泉。
趙仲瑜小景·其二
作者：陳某
朝代：宋

老樹依巖壑，危橋隔遠村。
桃花春滿岸，雲氣曉當門。
白鳥來書屋，青山落酒樽。
漁舟忽相過，疑是武陵源。
閩嶠軍中
作者：陳某
朝代：宋

翠華齊擁霍嫖姚，却向青山說豹韜。
兵馬夜行殘月下，弓旌寒響朔風高。
壺漿故老愁啼血，野飯將軍猛茹毛。
自笑書生隨玉帳，也腰刀劍束征袍。
和潘良貴題明州三江亭韻
作者：陳栖筠
朝代：宋

紅塵一點不相侵，下瞰澄江幾萬尋。
地接海潮分鼎足，簷飛鳳翼峙天心。
三山有路雲收幕，午夜無風月涌金。
欲識龔黄報新政，滿城爭唱使君吟。
贈泊宅翁方勺
作者：陳栖筠
朝代：宋

學道悠悠未見功，敢云凡質有仙風。
他年一鉢江湖去，先向苕溪訪葛洪。
寒瀑
作者：陳栩
朝代：宋

玄冥布令雨成雪，白瀑傾崖玉作花。
坐愛奔聲空谷窅，幽深方覺是仙家。
崖山六咏
作者：陳格
朝代：宋

戰艦衝風起怒濤，北船曉挫暮猶多。
强胡難滿吞天慾，志士橫罹伏海號。
一劍掛腰隨我去，萬方引領奈君何。
句
作者：陳桷
朝代：宋

神仙多是大羅客，我比大羅超一格。
合掌巖
作者：陳桷
朝代：宋

合掌仙峯插漢高，下臨滄海壓波濤。
看來疑是金仙子，無相光輝禮玉毫。
廣化寺
作者：陳桷
朝代：宋

山高不受暑，秋到十分凉。
望外去程遠，閑中度日長。
寺林投宿鳥，山路自歸羊。
物物各有適，羈愁逐異鄉。
寄菊山
作者：陳梅
朝代：宋

老髪戴儒冠，黄金不愛官。
江湖雙脚健，天地寸心寬。
山月曉猶白，松風夏亦寒。
小詩訊猿鶴，聊以慰平安。
淡山巖
作者：陳梅所
朝代：宋

天下人知此一巖，霜清杖履雅宜閑。
閩峯儘有堪怡處，猿鶴多時望客還。
述懷·其一
作者：陳梅莊
朝代：宋

一寸柔腸萬疊縈，那堪更值此春情。
黄鸝知我無情緒，飛過花梢禁不聲。
述懷·其三
作者：陳梅莊
朝代：宋

山城忽忽欲昏黄，又了浮生半日忙。
侍妾不須燒絳蠟，讓由明月入迴廊。
述懷·其二
作者：陳梅莊
朝代：宋

一片愁心怯杜鵑，懶妝從任鬢雲偏。
怕郎却起陽關意，常掩琵琶第四絃。
建炎丞相成國呂忠穆公退老堂·其一
作者：陳棠
朝代：宋

黄閤雍容靜塞塵，淩煙功就便抽身。
三年暫別長安日，五畝來追獨樂春。
槐鼎政須還國老，谿山聊且慰騷人。
似聞天語傳中使，行告廷臣設九賓。
建炎丞相成國呂忠穆公退老堂·其二
作者：陳棠
朝代：宋

解組歸來萬事休，買茅初葺一堂幽。
綠筠曉月摇蒼珮，紅樹春風散綵斿。
鷗鷺心情雖退志，麒麟圖畫尚追求。
行看馳馹趨丹陛，趁取閒時秉燭遊。
晚步
作者：陳棠
朝代：宋

晚步沙頭倚小晴，南山正與暮雲橫。
棲鴉啼處野煙合，飛鳥去邊孤月生。
樹暗風微花氣度，溪深雨漲水痕平。
夜闌衣溼迷歸路，彷彿前村燈火明。
登帢幘峰
作者：陳棠
朝代：宋

雲礙虛簷日，風號老木秋。
山城圍晚翠，江檻俯寒流。
世事悲蒼狗，生涯付白鷗。
煙塵猶在眼，渾欲不勝愁。
上梁尚書生辰·其一
作者：陳棣
朝代：宋

破曉霜晴快活天，少微光彩煥臺躔。
來從紫府飛仙窟，生作皇家間世賢。
勳業定應銘鼎鼐，儀容端合珥貂蟬。
外家舊事今重覩，又致昇平五百年。
上梁尚書生辰·其三
作者：陳棣
朝代：宋

上苑春光一夜回，和羹消息報江梅。
促裝舊事追曹相，折桂新榮付老萊。
千里頌聲形鼓吹，萬家和氣入樽罍。
明年此日趨黄閣，待看傳宣押賜來。
上梁尚書生辰·其二
作者：陳棣
朝代：宋

一麾卧治鎮江邊，芳草還應夢惠連。
十載從班聯玉笋，六城課最用蒲鞭。
依劉曾識尚書履，借寇難私刺史天。
共徯公歸緣底事，嗷嗷四海望陶甄。
上湖
作者：陳棣
朝代：宋

舟車出闤闠，蹔覺脫樊籠。
松蔭凄迷日，荷香澹沱風。
凌晨爭迅急，向晚却和融。
貌取君詩句，方知物象同。
代上時相生辰·其一
作者：陳棣
朝代：宋

國論盈庭正尚同，唯公英畧與天通。
一絲不斷千鈞重，九鼎重安萬世功。
獨見夐超流俗外，先機端在笑談中。
際高極厚知難報，願輔熙朝到不窮。
代上時相生辰·其三
作者：陳棣
朝代：宋

春光先向隴梅歸，正值崧神降嶽時。
孕秀直疑天地相，輸忠唯許冕旒知。
八珍錫燕宮厨送，百兩傳宣使驛馳。
盛事逖聞千載後，魯公綵服效兒嬉。
代上時相生辰·其二
作者：陳棣
朝代：宋

中興事業耀無前，明聖相逢運半千。
盡納有生歸禮樂，全提鴻化入陶甄。
八風自轉成天籟，五緯更調祚有年。
體物形容勞頌筆，浪云無象豈其然。
代上時相生辰·其四
作者：陳棣
朝代：宋

武定文明過十秋，光芒無復見旄頭。
身更萬變心方壯，位極千官寵更優。
賀厦阻趨丞相閤，分符假守子陵州。
長生不老何須祝，元是丹臺第一流。
使君饋食戲少蒙教授
作者：陳棣
朝代：宋

朝來食指非常動，果報兵厨已割烹。
醇德且多從事酒，珍庖特異小人羹。
虎頭食肉方灰念，羊脚蹴蔬應震驚。
歸遺細君真得計，隨緣燈火任卿卿。
倦暑
作者：陳棣
朝代：宋

試作西風想，煩襟鬰嫩凉。
李沉寒玉碧，瓜泛淺金黄。
羽扇徒揮雪，紗厨不貯香。
白醪雖可漉，染指敢先嘗。
偶成
作者：陳棣
朝代：宋

直面溪山照眼明，息肩簿領暫身輕。
蝸巢得失真餘事，燕羽差池已半生。
老境到門顔有甲，愁城堅壁酒無兵。
何時蛻迹囂塵外，莫問人間無用名。
偶書
作者：陳棣
朝代：宋

詩魔大抵解窮人，到得人窮句益新。
筆下自慚無好語，眼前底事最清貧。
草玄天祿書窗冷，滌器臨邛酒市春。
自古才高多命薄，區區何必論錢神。
先春賦梅一首
作者：陳棣
朝代：宋

與客到先春，衰思覺飛越。
時當萬卉凋，似補羣花闕。
始信元化功，生意何曾輟。
却疑鈞天宴，羣仙委珮玦。
不數藐姑仙，神膚瑩氷雪。
癯然抱清幽，卓爾負奇絕。
生香巧藏密，靜艷羞容悅。
陽萌知獨復，歲寒見孤潔。
我來觴其下，坐對垂垂發。
頭白不待摧，顔赬爲爾設。
因思年少時，高枝手攀折。
林逋與何遜，妙語誰優劣。
老矣吟事慳，人笑心如鐵。
何當夜深來，更看梢頭月。
再次韻·其一
作者：陳棣
朝代：宋

小圃香初足，枯池水乍通。
捲簾延舊燕，掃徑襯飛紅。
寂寂梨花雨，斜斜柳带風。
東君有餘思，別在一壺中。
再次韻·其一
作者：陳棣
朝代：宋

畏途憂患飽相諳，火芋何當問懶殘。
每覺愁來詩思苦，更因老去壯心闌。
年光背我捐鷄肋，世事甜人嗜馬肝。
撥盡寒爐殘漏永，已知春馭到林端。
再次韻·其一
作者：陳棣
朝代：宋

翠葆低籠衣縷金，惱人風味在秋深。
不緣月窟移仙種，安得塵寰有桂林。
再次韻·其三
作者：陳棣
朝代：宋

老去懽情少，逢人强自誇。
閒愁付蕉葉，衰鬢耻菱花。
倚杖閒捫虱，臨池戲詠蛙。
深慙詩律細，何以世吾家。
再次韻·其二
作者：陳棣
朝代：宋

天恐花神漏洩香，故教醖釀待新凉。
丹鉛不御丰容淺，一洗塵凡時世粧。
再次韻·其二
作者：陳棣
朝代：宋

擾擾膠膠度歲年，只應今夕暫休閒。
又聞玉燭更新籥，那得金丹駐舊顔。
是處碧烟聞爆竹，誰家紅玉擁頹山。
揮毫不作驚人語，句法由來似夢間。
再次韻·其二
作者：陳棣
朝代：宋

雨過灘聲急，無風亦自波。
花稠春意閙，山遠月明多。
地僻無來轍，門閒欲設羅。
胸中元礧磈，詩酒漫揩磨。
再次韻柏桐軒
作者：陳棣
朝代：宋

修垣蔽軒楹，如觀坐井天。
高人爲披豁，物趣俱森然。
柏桐伍蒿萊，混迹幾歲年。
俄驚俯丹楹，况得依臞仙。
佳名一品題，好語萬口傳。
高參溜雨句，美並朝陽篇。
掄才稽往牒，橫陳榱棟邊。
論功及乃祖，屢薦薰風絃。
謙居髯松下，優在良梓前。
荆徐入貢時，曾不數樟楩。
固殊上林木，虞衡日量詮。
且異溫室樹，衣冠時遶旋。
此方安靜僻，所欲唯生全。
植物貴遂性，憑君較愚賢。
再用前韻三首·其一
作者：陳棣
朝代：宋

刺頭底事向膠盆，沉湎應從通率論。
人世百年都是夢，醉鄉四達總無門。
顛狂自索形骸外，酣適寧知禮法存。
日飲亡何真得計，袁絲由此脫全渾。
再用前韻三首·其三
作者：陳棣
朝代：宋

陶冶無心甕與盆，等閒妍窳意難論。
年光未易留駒隙，世事唯堪隠鹿門。
久客思家華髮滿，小儒憂國赤心存。
江山還有新亭嘆，痛惜伊川化陸渾。
再用前韻三首·其二
作者：陳棣
朝代：宋

墮地何勞顧甑盆，事同電往不堪論。
歸休我願白駒谷，登用君宜金馬門。
氣習肯隨流俗變，笑談如見古人存。
詞源清徹如甘井，愈汲方知愈不渾。
再過繡川驛
作者：陳棣
朝代：宋

霜林病葉日凋殘，更覺平蕪眼界寬。
天外碧雲山共遠，階前明月水爭寒。
愔愔夜氣侵肌骨，戢戢詩愁入肺肝。
欲去自憐心未愜，爲君滿意更重看。
別墅芍藥盛開沈公闢有詩見嘲次韻代柬·其一
作者：陳棣
朝代：宋

誰爲東君得意忙，尚留紅藥殿羣芳。
臉霞得酒生朝暈，衣翠籠紗弄晚粧。
賸馥倚風來蝶翅，殘膏和露到蜂房。
惜花極力搜佳句，瘦損東陽笑沈郎。
別墅芍藥盛開沈公闢有詩見嘲次韻代柬·其二
作者：陳棣
朝代：宋

翰林憶昔詠孤芳，自合移根向玉堂。
貴客親陪天女手，侍臣應带御爐香。
花前未許退之醉，江上空嗟子美狂。
一夜殷紅飄落盡，不堪寂寞對霞觴。
又次韻馮文度春晚二首·其一
作者：陳棣
朝代：宋

花梢踈雨下巫陽，酒面新鵝拂嫩黄。
老去光陰春苦短，閒中氣味日偏長。
方塘水滿丙鱗躍，故壘泥空乙羽忙。
剩作篇章酬節物，忍令相背去堂堂。
又次韻馮文度春晚二首·其二
作者：陳棣
朝代：宋

春到窮簷分外和，典衣日日飲無何。
未陪蠟屐尋幽樂，已覺詩囊得句多。
頗喜醉鄉無畔岸，從教平地有風波。
脫巾露頂君休問，倦客塵冠底用峨。
古剎
作者：陳棣
朝代：宋

古剎囂塵外，浮圖屋角西。
殘緇猶贊仰，孳羽共依棲。
清影蕪城遠，孤棱落照低。
丹梯儻容躡，極目飽雙溪。
古遊俠行
作者：陳棣
朝代：宋

君不見長安俠少兒，臂鷹走狗爭輕肥。
一朝遭渠國士知，笑視鼎鑊如氷澌。
翹關負重俱細事，拔山扛鼎焉能爲。
橫行匈奴十萬騎，肯以祕計干閼氏。
朝竊晉鄙符，暮解邯鄲圍。
軍中不聞天子詔，向來灞上皆兒嬉。
我有黄石書，孺子漫多奇。
我有歐冶劍，荆卿何足揮。
運籌折衝衽席上，料敵决勝如蓍龜。
世遭右文歎數奇，縱有勇畧將安施。
漢皇方受宣室釐，干戈不用包虎皮。
使我不得封萬戶，恨不生當高祖時。
回文二絕·其一
作者：陳棣
朝代：宋

春晚落花飛藉草，月明驚鵲墮棲枝。
人歸望濶江天暮，夢斷愁深夜漏遲。
回文二絕·其二
作者：陳棣
朝代：宋

衣沾暗淚香凝怨，錦織新詩遠寄愁。
圍減带銷紅玉瘦，粉慵粧淺翠蛾羞。
夜雪
作者：陳棣
朝代：宋

書帷夜雪耿無眠，晨起猶禁曉日寒。
旋見軟紅生野水，似看寸碧出遥山。
詩成已覺風生座，飲散俄驚月滿鞍。
夢破小窗依約態，渾疑暮雨楚臺還。
客舍久雨無酒戲柬沈泰叔
作者：陳棣
朝代：宋

秋來濘淖幾曾乾，旅邸盤旋尋丈間。
擬仗神功擊陽石，却疑天漏類陰山。
已甘從事經年別，未放管城終日閒。
欲課新詩强消遣，客情無頼語還慳。
客舍春晚
作者：陳棣
朝代：宋

晼晚春歸婺女城，輕陰淺綠繞長亭。
禽聲勸客年年恨，草色隨人處處青。
爲米未容陶令去，餔糟敢笑屈原醒。
詩成錯莫渾無事，滿院楊花晝掩扃。
寒食懷公藻幾道
作者：陳棣
朝代：宋

灑落陶彭澤，風流陳太丘。
別來添夕夢，歸日負春遊。
已改枯榆火，寧汙寒具油。
不知行樂地，能話野人不。
巖桂餉鄭舜舉戲筆代柬·其一
作者：陳棣
朝代：宋

天香薰透辟寒金，拂拂鵝黄漢額深。
多謝西風喚幽夢，徑隨秋蝶到踈林。
巖桂餉鄭舜舉戲筆代柬·其二
作者：陳棣
朝代：宋

折得天葩滿袖香，小窗寂寂伴凄凉。
何如乞與文園客，瑶髻斜簪試晚粧。
庚申日戲題
作者：陳棣
朝代：宋

多情節物苦撩人，用事葩華巧鬭新。
老去唯愁添甲子，年來不獨畏庚申。
身閒淡淡心機靜，夢好齁齁鼻息勻。
政使三彭肆簧舌，冰壺貯月本無塵。
廛隠堂爲楊元會賦
作者：陳棣
朝代：宋

大隠何曾去市廛，人間真有遁神仙。
身閒已覺塵難染，心遠由來地自偏。
何事遊方期汗漫，不妨酌月問嬋娟。
胸中丘壑可窺處，墨戲縱橫出渭川。
惜梅
作者：陳棣
朝代：宋

朔雪沒寒蕪，嚴威等羣木。
東君惜江梅，先與借微燠。
造物逞新奇，亭亭付幽獨。
天然氷雪姿，不許鉛華凟。
疎影浸澄波，斜枝度修竹。
奇標含春容，清致漫山腹。
夜月耿扶踈，寒風來馥鬰。
素艷等瓊瑶，真香笑蘭菊。
昨宵風雨顛，遺英滿平陸。
憑誰望蒼天，榮枯何太速。
凌晨眠霜林，餘芳猶五六。
不厭終日看，尚可供詩目。
感懷二首·其一
作者：陳棣
朝代：宋

道義年來勝，幽居興倍長。
望隨愁共遠，懶與事相妨。
斜月光生座，脩梧影轉廊。
是心無起滅，世態自炎凉。
感懷二首·其二
作者：陳棣
朝代：宋

已嘆東隅失，桑榆浩莫收。
只知心緒懶，那覺鬢毛秋。
有酒堪藏拙，無門可避愁。
吾今知此意，萬事付悠悠。
戲德秀幾道
作者：陳棣
朝代：宋

小檻新篁脫籜初，依然數軸壁間書。
已無塵落清聲外，空有香分素手餘。
古獄寃銷神劍去，高堂夢破曉雲踈。
圜扉只掩青青草，門外應無長者車。
戲效連珠疊韻體
作者：陳棣
朝代：宋

泝流遲澁須流輕，石岸崎嶇沙岸平。
高樹影藏低樹影，前灘聲掩後灘聲。
飛禽飛去語禽語，歸客歸休行客行。
望斷誰憐魂欲斷，詩成轉覺夢難成。
戲題酒肆
作者：陳棣
朝代：宋

一氣無私萬物春，小兒造化果能神。
鳥啼花發遽如許，酒病詩狂那厭頻。
倒著敢期山簡醉，典衣誰計少陵貧。
上林五祚他年賦，姑作臨邛滌器人。
挽丞相祁國公三首·其一
作者：陳棣
朝代：宋

斧扆求良弼，鈞衡得偉人。
文章照黼黻，勳業見經綸。
化洽編氓阜，時調寶歷新。
方祈永霖雨，俄復跨箕辰。
挽丞相祁國公三首·其三
作者：陳棣
朝代：宋

强壯登黄閣，斑衣衮繡成。
飛聲追丙魏，有子繼韋平。
舟楫川方濟，龍蛇夢倏驚。
天胡嗇遐壽，舉世但哀榮。
挽丞相祁國公三首·其二
作者：陳棣
朝代：宋

寵極心彌小，名尊貌愈恭。
勛華雙輔翼，槐鼎四登庸。
海宇熙春物，邊陲罷夕烽。
了無能致績，頌筆漫形容。
挽中書舍人葉公三首·其一
作者：陳棣
朝代：宋

博學該羣籍，飛聲藹上庠。
巍科曾疊貫，要路遂橫翔。
策府登清選，銓曹得望郎。
九重方簡在，一鑑遽云亡。
挽中書舍人葉公三首·其三
作者：陳棣
朝代：宋

久厭承明直，遐宣使驛風。
乘軺循浙右，持斧肅江東。
共徯鋒車召，俄驚夜壑空。
傳家宜令子，濟物有陰功。
挽中書舍人葉公三首·其二
作者：陳棣
朝代：宋

遍歷清華地，星辰紀未周。
雄文藏鳳閣，直筆著螭頭。
聞望高簪紱，論思動冕旒。
從班無跬步，底事却回輈。
挽主簿吳寧侯三首·其一
作者：陳棣
朝代：宋

德行追前輩，聲華擅一鄉。
遊心終藝圃，得雋屢文場。
小試棲鸞政，連飛薦鶚章。
傷嗟臺閣地，不許暫翺翔。
挽主簿吳寧侯三首·其三
作者：陳棣
朝代：宋

憶昔荆湖日，童心懵未開。
七年勤仰止，一字有從來。
模範瞻如在，音儀挽不回。
依歸今已矣，些語寫餘哀。
挽主簿吳寧侯三首·其二
作者：陳棣
朝代：宋

昔我先君子，時稱鑒裁公。
知君非介紹，虛館授兒童。
倒屣迎王粲，登門得孔融。
他年記先友，孰不仰清風。
挽內兄余聘可三首·其一
作者：陳棣
朝代：宋

中外六兄弟，相逢丱角中。
追隨萬里遠，憂樂半生同。
勝韻談飛屑，高懷氣吐虹。
紛紛身外事，回首萬緣空。
挽內兄余聘可三首·其三
作者：陳棣
朝代：宋

去去松塋路，愁聞薤露詩。
齊眉乖婦約，華髮重親悲。
被酒清狂後，論文慷慨時。
傷心棲止地，無復見形儀。
挽內兄余聘可三首·其二
作者：陳棣
朝代：宋

結髮事鉛槧，終身尺寸功。
矯情多病後，飲恨不言中。
戶有三珠秀，家愁五盜窮。
空山埋玉樹，腸斷白楊風。
挽奉議劉公度四首·其一
作者：陳棣
朝代：宋

英譽當年藹上庠，談經肯羨解頤匡。
才高不第空嗟惜，一命聊爲末路光。
挽奉議劉公度四首·其三
作者：陳棣
朝代：宋

風鑒高明世少雙，衮榮撻辱擅雌黄。
須知柱下書言手，元是東床坦腹郎。
挽奉議劉公度四首·其二
作者：陳棣
朝代：宋

平生學術在斯民，藴積淵源百未伸。
邊障掾曹聊小試，一城惠愛已如春。
挽奉議劉公度四首·其四
作者：陳棣
朝代：宋

掛冠神武賦歸歟，旋捧恩綸賜佩魚。
誰謂桑榆將暮景，駢來慶事萃門閭。
挽張世英母夫人
作者：陳棣
朝代：宋

異鄉萍梗寄生涯，朝露俄驚嘆落花。
蒿里歌傳風正慘，萱堂香冷月空斜。
魂歸故國三千里，地卜高原一萬家。
明日送車應擊轂，不堪閣泪聽邊笳。
挽提幹趙君
作者：陳棣
朝代：宋

識君童稚過成人，旋見從師學日新。
一舉文場收雋譽，十年仕路固清貧。
豪添徐邈中賢興，瘦減相如病渴身。
好善如顔還短折，傷哉命也重悲辛。
挽江公三首·其一
作者：陳棣
朝代：宋

彩筆傳家學，春華飾妙詞。
品題風鑑遠，論議月評推。
柳岸陰將合，濠亭迹半隳。
治家有遺訓，留付寧馨兒。
挽江公三首·其三
作者：陳棣
朝代：宋

憶昔羈棲日，唯公迹分親。
呼盧銀燭夜，琢句錦囊春。
碁敵爭先勁，弓號命中頻。
向來行樂地，無復見斯人。
挽江公三首·其二
作者：陳棣
朝代：宋

世路方巇險，高情與衆殊。
一官聊戲劇，三徑肯荒蕪。
富樂身蒹有，功名累獨無。
豐碑誰秉筆，持此較賢愚。
挽潘右司二首·其一
作者：陳棣
朝代：宋

南州推望士，北闕仰良臣。
風誼高閭里，聲名藹搢紳。
課兒千卷古，與友一堂新。
石折符幽讖，山頹喪哲人。
挽潘右司二首·其二
作者：陳棣
朝代：宋

再奉祠宮逸，三遷省闥榮。
摳衣遲從橐，回首遇佳城。
鵰鶚摶方急，龍蛇夢忽驚。
但餘豐碣在，凜凜氣猶生。
挽潘夫人
作者：陳棣
朝代：宋

閬苑花歸後，香殘舊綺羅。
已應隨逝水，無復步凌波。
遺訓芬蘭佩，慈容想月娥。
空山埋玉處，忍效鼓盆歌。
挽知軍劉公三首·其一
作者：陳棣
朝代：宋

種學三冬富，禔身百行兼。
文章崑玉瑩，政事莫邪銛。
才贍榮登早，心休進取廉。
典刑今已矣，遐想淚空霑。
挽知軍劉公三首·其三
作者：陳棣
朝代：宋

昔我先君子，期公泰茹連。
索文姑作贄，拂袖遽言旋。
偉節人難學，高風史逸傳。
邕碑誰秉筆，願採入新篇。
挽知軍劉公三首·其二
作者：陳棣
朝代：宋

屢贊紅蓮幙，初分翠竹符。
五遷恩始浹，三已慍曾無。
冠劍空幽壤，儀容儼畫圖。
傳家有餘慶，接武看諸孤。
挽知錄李元老二首·其一
作者：陳棣
朝代：宋

德齒追前輩，聲華擅雋遊。
心期師孔孟，文欲比曹劉。
丹桂枝高折，青雲路未周。
日駒偷過隙，夜壑漫藏舟。
挽知錄李元老二首·其二
作者：陳棣
朝代：宋

枳棘棲雲翼，芙蓉泛綠波。
談玄三語足，折獄片言多。
未熟黄粱夢，俄悲薤露歌。
陰功付諸子，異日踵巍科。
挽處士吳德載二首·其一
作者：陳棣
朝代：宋

憶昔知公日，東嘉逆旅中。
遊從三月久，談笑一樽同。
却暑瓜盤綠，烹鮮鱠筯紅。
傷心棲止地，萬事轉頭空。
挽處士吳德載二首·其二
作者：陳棣
朝代：宋

范蠡操贏日，相如病渴時。
瓶罌雖屢罄，砭劑已難施。
薤露鴒原慘，松塋鴈序悲。
更嗟垂白叟，泣送寧馨兒。
挽處士喬公
作者：陳棣
朝代：宋

姓氏詳聞月旦推，典刑尚可一斑窺。
義高諾重人皆仰，券失金存自不欺。
富貴浮雲曾唾去，死生幻泡獨先知。
一經教子陰功遠，印綬纍纍看異時。
挽處士富公二首·其一
作者：陳棣
朝代：宋

慶曆元臣後，勳名泰華高。
當年遺德澤，流裔盡英豪。
繼世誇榮耀，唯公隠寂寥。
潛輝傳野史，猶足見清標。
挽處士富公二首·其二
作者：陳棣
朝代：宋

家富倉箱積，陶朱伯仲間。
禔身郭有道，教子竇燕山。
錢鏄周貧匱，刀圭起病孱。
懸知公不死，學道透玄關。
新沐有感
作者：陳棣
朝代：宋

我髮日已疏，尚喜鬢未斑。
晴朝試一沐，但覺盤水寬。
千梳發清快，凜凜肌骨寒。
脫落等秋籜，光潤如春巒。
譬彼雨露滋，下澤枯蓬根。
烏雲猶半濕，霜葉不加繁。
我生嗜疏懶，肯事形骸間。
一月半不理，垢膩何由刪。
今辰新沐罷，快若沃狂瀾。
呼兒奉禨飲，爲作椎結團。
歲月寖相逼，歡娛心已闌。
看鏡想勳業，森然欲衝冠。
旅中有感復用前韻
作者：陳棣
朝代：宋

擿埴憑誰爲指南，囊空羞澁不容探。
年光有限堂堂去，世事無心細細參。
故舊白頭驚未識，比隣青眼喜相諳。
此生自斷何須問，荼苦從今等薺甘。
春來
作者：陳棣
朝代：宋

春來底物最先知，凍蝶癡蜂便欲飛。
好雨應時生地脈，迅雷剖蟄震天威。
光風艷艷翔空闊，和氣駸駸發細微。
解道蒼苔紅藥句，令人却憶謝玄暉。
春日偶成三首·其一
作者：陳棣
朝代：宋

東君馳驛騎，萬里一宵通。
柳眼凝晴碧，桃腮泣露紅。
丙鱗安淺瀨，乙羽怯柔風。
莫向高城望，愁生阿堵中。
春日偶成三首·其三
作者：陳棣
朝代：宋

陋巷逢春日，生涯亦足誇。
堆錢聚榆莢，積絮撲楊花。
旌旆千行竹，笙歌兩部蛙。
憑誰爲商榷，何似五侯家。
春日偶成三首·其二
作者：陳棣
朝代：宋

雨後春逾麗，平堤漲綠波。
侵人花氣釀，刺眼麥芒多。
舴艋閒蓑笠，鞦韆醉綺羅。
光陰難把翫，秀句與消磨。
春日雜興五首·其一
作者：陳棣
朝代：宋

春色遽如許，春愁一望賒。
簾低宜著燕，柳暗欲藏鴉。
鳩婦催踈雨，蜂臣趁落花。
只愁清景促，無計駐曦車。
春日雜興五首·其三
作者：陳棣
朝代：宋

桃李漫芬芳，終然委路旁。
踏青心欲醉，舉白興何長。
夢覺池塘綠，詩成草木香。
懶追時俗好，獨立倚蒼茫。
春日雜興五首·其二
作者：陳棣
朝代：宋

地僻近煙蘿，門無車馬過。
林深宜雨急，野曠覺春多。
草軟遊人醉，鶑嬌姹女歌。
顛狂江上興，可奈少陵何。
春日雜興五首·其五
作者：陳棣
朝代：宋

料峭寒猶薄，陰雲带晚烟。
雨催驚蟄候，風作勒花天。
日永消香篆，愁濃逼酒船。
爲君借餘景，收拾賦新篇。
春日雜興五首·其四
作者：陳棣
朝代：宋

鴨綠前溪漲，鵝黄遠柳垂。
微波卷羅带，細葉展顰眉。
愛酒常歌頌，傷春更賦詩。
東君無限思，全在野桃枝。
春雨
作者：陳棣
朝代：宋

春雨止復作，無聊終日閒。
殷紅悲着地，淺綠暗歸山。
雲幕久蒙潤，風扉每日關。
愁端與詩思，容易減朱顔。
晚春道中四首·其一
作者：陳棣
朝代：宋

簿書叢裏掣歸身，萬樹毶毶淺綠勻。
試向小園尋落蘂，慇懃拂拭覓餘春。
晚春道中四首·其三
作者：陳棣
朝代：宋

纖穠掃盡換清陰，便有南風欲薦琴。
漫道仙葩歸閬苑，小兒造化本無心。
晚春道中四首·其二
作者：陳棣
朝代：宋

歸塗檢點物華非，黛色隨風上柳枝。
撲撲晴香戀芳草，却疑春去未多時。
晚春道中四首·其四
作者：陳棣
朝代：宋

芍藥無香燕有雛，綿蠻猶苦勸提壺。
直須强作留春計，爛醉黄公舊酒罏。
晨起趨府
作者：陳棣
朝代：宋

五鼓未停撾，喧呼趨早衙。
霜風晨正急，望月曉初斜。
輿竹依青蓋，燈籠閃絳紗。
三年蝴蝶夢，笑殺野人家。
李倅生辰三首·其一
作者：陳棣
朝代：宋

伯陽飛御上層天，繼世雲礽盡謫仙。
炯炯方瞳真壽相，不勞頌祝自長年。
李倅生辰三首·其三
作者：陳棣
朝代：宋

文章浩浩若江河，錦橐嘲吟得句多。
政恐絲綸須大手，竚看三俊在鑾坡。
李倅生辰三首·其二
作者：陳棣
朝代：宋

心覽沖虛厭物波，樽前肯聽雪兒歌。
能捐伐性嬋娟斧，不必樛枝號養和。
棲軒偶成呈同僚
作者：陳棣
朝代：宋

我本山中人，勉强束冠带。
欠伸輒有拘，似被天工械。
誰令作此來，政爲窮所賣。
規彼五斗粟，折腰何足怪。
敢希拄頰傲，寧免望塵拜。
平生浩然氣，摧落甘伍噲。
茲軒粗可人，虛名供眼界。
得從黄嬭遊，佳處時一解。
多生作蠹魚，復此償書債。
雖抗塵土容，耿耿氷壺在。
同僚多俊遊，臺閣鵷鴻輩。
胸中有雲夢，畧不見芥蔕。
吏師有龔黄，民賊絕蜂蠆。
而我躡後塵，嘉穀雜稊稗。
詩壇欲尋盟，恐墮拋磚戒。
翻思石鼎句，自取侯郎敗。
終期探理窟，一洗荆榛隘。
得肉姑置之，大嚼聊發快。
次韻
作者：陳棣
朝代：宋

莫訝經旬笑語乾，誰令插手斗筲間。
長篇險語懷東野，俗狀塵容愧北山。
車馬無堪泥淖滑，蛟龍不放水雲閒。
翻思九夏無涓滴，天意何如向日慳。
次韻劉伯瑞覓酒
作者：陳棣
朝代：宋

貧病相仍坐拙方，敢將斗酒博西凉。
自憐里巷棲遲久，倍覺樽罍氣味長。
玉斚交飛君有約，紅裙共醉我何嘗。
一樽聊慰相如渴，要聽歌聲過女牆。
次韻劉敷言新雁
作者：陳棣
朝代：宋

倦飛聊復下江湖，此去衡陽萬里餘。
陣合魚麗司馬法，字排草聖右軍書。
隨陽度塞身良苦，避繳啣蘆計已踈。
一抹參差無亂序，似聞衙鼓列羣胥。
次韻喜雨
作者：陳棣
朝代：宋

雨氣侵人襟袖凉，詩愁惱起沈東陽。
詰朝秧馬催田畯，昨夜雷車動阿香。
鳩婦豈知憂旱去，商羊聊亦爲時忙。
芙蓉秋水須佳句，妙意宜搜到渺茫。
次韻喜雨兼簡彝老
作者：陳棣
朝代：宋

此身閲世一浮漚，無地安巢拙勝鳩。
擊節聞君歌喜雨，裹糧知我迫填溝。
凉宵自足莊生夢，豐歲仍寬子美憂。
遥想高人禪寂處，娟娟窗竹不勝幽。
次韻幾道玉泉小集時公藻以病僕以沿檄不與
作者：陳棣
朝代：宋

激水聊充一笑嬉，扁舟西子想當時。
應憐波底無雙鯉，直恐樽前有鸒斯。
笑我獨將愁醖釀，聞君長苦酒禁持。
山中異日尋遺事，徒見吾家伯仲詩。
次韻徐庭珍春日雜言十首·其一
作者：陳棣
朝代：宋

溪風嫋嫋素濤翻，兀坐書帷怯悄寒。
老去見春如夢寐，此心底用倩人安。
次韻徐庭珍春日雜言十首·其一〇
作者：陳棣
朝代：宋

小兒造化本無心，孰爲芳時作主人。
唯有丹青留得住，好令昌輩寫花真。
次韻徐庭珍春日雜言十首·其七
作者：陳棣
朝代：宋

卉木爭供衆妙薰，春工試手爲裁成。
紛紛落蘂鶑邊雨，寂寂遊絲燕外晴。
次韻徐庭珍春日雜言十首·其三
作者：陳棣
朝代：宋

燕雀經營競短簷，未容蝶夢到花前。
吾生幾閲春榮謝，自嘆如蠶已再眠。
次韻徐庭珍春日雜言十首·其九
作者：陳棣
朝代：宋

冶葉倡條過女牆，依然還作故園香。
雄蜂雌蝶無聊頼，盡日顛狂有底忙。
次韻徐庭珍春日雜言十首·其二
作者：陳棣
朝代：宋

身如不繫一虛舟，入眼江山總舊遊。
視昔視今俱勿論，且憑從事到青州。
次韻徐庭珍春日雜言十首·其五
作者：陳棣
朝代：宋

輕陰醖釀勒花天，節物撩人接禁烟。
沂上未成曾點服，杖頭聊掛阮生錢。
次韻徐庭珍春日雜言十首·其八
作者：陳棣
朝代：宋

幽花野蔓竟誰栽，傍水盈盈一笑開。
幾許遠携吟筆去，未應空掉酒船回。
次韻徐庭珍春日雜言十首·其六
作者：陳棣
朝代：宋

沉酣蠹簡不知春，庭設雀羅誰扣門。
拄頰看山無限意，陰晴變態異朝昏。
次韻徐庭珍春日雜言十首·其四
作者：陳棣
朝代：宋

擾擾膠膠且罷休，會栽奴橘滿汀洲。
但教方寸無餘事，不必林泉學枕流。
次韻李元老柬王令周簿喜雨·其一
作者：陳棣
朝代：宋

阿香破旱用功深，更遣新凉入素襟。
曝日已通賢令意，望霓聊慰野人心。
水添淺瀨征帆穩，雲掩殘陽古樹陰。
洗眼看君調燮手，一同先已荷商霖。
次韻李元老柬王令周簿喜雨·其二
作者：陳棣
朝代：宋

山色雲容潑墨深，隨車甘澍濕衣襟。
神龍應禱方施力，虐魃爲殃漫有心。
洗出篔簹無滯暑，養成䆉稏有餘陰。
他年德政君須記，能遣驕陽化作霖。
次韻梅花四首·其一
作者：陳棣
朝代：宋

得得尋梅已覺遲，憑欄空賦惜花詩。
流傳遠信人千里，漏洩春工雪一枝。
照水丰容妃子浴，傍山瘦影伯夷饑。
最憐清絕牽情處，月落參橫畫角悲。
次韻梅花四首·其三
作者：陳棣
朝代：宋

鏤玉凝酥若未勻，南枝髣髴露天真。
橫陳月下無雙影，占斷人間第一春。
屈子浪吟蘭畹佩，韓公羞卜杏花隣。
廣平見謂心如鐵，翻學高唐草賦人。
次韻梅花四首·其二
作者：陳棣
朝代：宋

凍合千林暖未回，一枝先見臘前梅。
寒溪淡月憑誰賞，冷蘂踈香不自媒。
頼有此君爲伴侶，畧無凡卉作輿臺。
欹危百折江頭路，應爲多情得得來。
次韻梅花四首·其四
作者：陳棣
朝代：宋

愛花長苦惱天君，政恐因花賦洛神。
江上風霜方破臘，嶺頭氷雪已回春。
故人遠信來千里，浪蘂凡香隔一塵。
天與孤高超世俗，肯將賸馥乞蜂臣。
次韻王有之主簿·其一
作者：陳棣
朝代：宋

春歸滿目盡桑麻，岸柳敷陰荻有芽。
急景豈容留石火，餘香何處認空花。
曲眉持酒真成夢，纖手分茶亦浪誇。
欲醉流霞烹瑞雪，直須同謁五侯家。
次韻王有之主簿·其二
作者：陳棣
朝代：宋

蓬生敢望直如麻，才思真同焦穀芽。
擁被苦吟聲躑躅，盈編細札眼空花。
羨君得意方豪縱，顧我無知絕誕誇。
輸與能詩王主簿，驚人句法自名家。
次韻章堯文梅花
作者：陳棣
朝代：宋

先生讀書常閉戶，卒歲優游娛藝圃。
風雷筆舌待時攄，錦繡肝腸終日吐。
鳴騶未驗北山文，絳帳且爲東道主。
忽作尋梅得得來，南枝未落北枝開。
攀條弄英不能去，只愁白日空西頹。
臨池照影都無伴，偶挂幽昏不用媒。
主人生來幾傳癖，道耕德獵無遺力。
形模奇古每起予，議論縱橫時奪席。
但喜書橫孔聖編，那知梅怨桓伊笛。
正值清霜爛漫晴，賓從滿目皆豪英。
未開東閣緣何事，要見詩鳴訴不平。
明日定拚花下醉，想公不負白鷗盟。
次韻艾慎機縣庠蕉花
作者：陳棣
朝代：宋

蕉心擢秀占文庭，潤沃偏宜雨露聲。
已向杏壇新表瑞，莫嫌花譜舊無名。
决科此日先幽讖，記異他年見史評。
况有能詩賢令尹，直將美事付羣英。
次韻葉夢符端午
作者：陳棣
朝代：宋

吾邦重午節，興目皆可寓。
遊人肆喧闐，畫舫紛排布。
遡風伐鼉鼓，擊楫觀競渡。
驕豪務相誇，水陸爭治具。
醉憂瓶之罄，懽迫日云暮。
朋從喜盍簪，謔浪時一遇。
朅來廷尉府，官冷知誰顧。
吻燥無復濡，腹枵何時飫。
堂堂匡鼎來，解后肯同趣。
携家忽過我，市飲容旋酤。
遥知分已投，更喜首暫聚。
慙非浴沂人，鄙志蒙推與。
憐我孤危資，極力爲調護。
高談驚四筵，坐使兒女怖。
便當追彥國，未肯多文度。
長篇粲珠玉，綺語斥霞鶩。
人生類飄蓬，會合寧有數。
交情看白頭，何必論新故。
次韻葉秀實縣治環翠亭·其一
作者：陳棣
朝代：宋

亭高望遠破天慳，萬疊晴嵐俯仰間。
着屐好追靈運逸，垂簾尤愛愷之閒。
詩豪會見揮銀筆，酒聖端能倒玉山。
杖履欲歸聊徙倚，棲鴉寒带暝烟還。
次韻葉秀實縣治環翠亭·其三
作者：陳棣
朝代：宋

畏途蹤跡幾間關，浩氣空存天地間。
沈湎恨無千日醉，浪遊贏得半生閒。
觀書尚喜眼如月，搜句誰憐肩聳山。
三徑曉來添逸興，柳梢桃色報春還。
次韻葉秀實縣治環翠亭·其二
作者：陳棣
朝代：宋

合綴嚴宸玉筍班，尚勞小試簿書間。
溟鯤未擊三千里，天驥終歸十二閑。
望氣行看求利劍，知音當已識高山。
逼人富貴君寧免，未許山陰興盡還。
次韻葛教授新闢柏桐軒
作者：陳棣
朝代：宋

柏桐有正性，梁琴豈其天。
丹雘自煇燿，絃徽漫鏘然。
深慙社旁櫟，政爾終天年。
復愧南城槁，猶知過飛仙。
廟前今安在，爨下亦浪傳。
何當生學宮，廣文遺新篇。
色映醉吟杜，陰休眠晝邊。
端如兩高弟，儼立聽誦絃。
又如雙青衣，對舞風露前。
方依植壇杏，不羨干雲楩。
日哦二木間，妙意遺言詮。
霜枝半摧剝，月影相回旋。
後雕歲寒見，始華春意全。
比德君無愧，五柳徒自賢。
次韻蘇伯言題所居鑑止軒
作者：陳棣
朝代：宋

小軒劣容膝，詎敢邀君詩。
君詩亟借重，物趣俱新奇。
簷前列蒼翠，檻外潴漣漪。
憑欄作癡兀，欲靜忘五綦。
湛然俯明鏡，水定心不馳。
微風忽披拂，巾袂俄變移。
緬思東坡公，昔與潁水嬉。
此樂五十年，人間真未知。
次韻蘇守金橘
作者：陳棣
朝代：宋

孤根移植自秋山，長養潛私刺史天。
青女染成金色淺，馮夷剖出蚌胎圓。
慙非甘吉曾同傳，恥與楊盧議並肩。
况有詞章傳樂府，佳名從此入新編。
次韻鄭舜舉題簿廳交翠軒
作者：陳棣
朝代：宋

人生一漚浮，何適非暫寄。
會須脫塵勞，談文不談利。
開軒得此君，意愜投宿嗜。
未堪食鳳凰，已足巢翡翠。
惜哉小窗櫳，此地久何閟。
想當未闢初，寧免簿書累。
高人一披拂，便有無窮意。
紛紛市廛子，冠蓋亂如沸。
倘令見清標，魄褫復喪氣。
客如王子猷，不速端可致。
嗟予飽憂患，久矣無佳思。
舊學已榛蕪，聞一豈知二。
市肆羅無目，聊爲將軍地。
斗酒詩百篇，是乃公能事。
次韻陳公藻局中即事時推排物力不得往來
作者：陳棣
朝代：宋

料峭輕寒春寂寥，雨餘庭竹靜蕭蕭。
一池芳草翠欲合，數點殘梅雪未消。
寸步思君成瘦悴，片文怡我足歡謠。
相過政恐還驚座，惡客從來不待招。
次韻陳季陵主簿秋雨
作者：陳棣
朝代：宋

一雨庭蕪便許凉，掃除旱魃化驕陽。
微添遠水羅襟潤，已覺踈苗玉粒香。
樂歲可期寬吏責，謭才無取爲詩忙。
蕭蕭枕簟偏宜睡，夢入華胥正渺茫。
次韻陳季陵元夕·其一
作者：陳棣
朝代：宋

山城燈火欲黄昏，濕雨踈梅暗小園。
回首武林行樂地，太平風物似開元。
次韻陳季陵元夕·其三
作者：陳棣
朝代：宋

顧我每爲驚座客，如君真是謫仙人。
相逢不作尋常語，一笑同酬慘澹春。
次韻陳季陵元夕·其二
作者：陳棣
朝代：宋

歸休無頼曲眠肱，掃盡繁華只一燈。
冷淡生涯吾舊物，前身疑是小乘僧。
次韻陳季陵覓酒二首·其一
作者：陳棣
朝代：宋

西風曾未入梧楸，已有騷人怨凜秋。
草賦未爲傖父語，破愁宜召麴生謀。
君方負笈金陵去，我欲乘桴滄海浮。
後夜月明應好在，一樽能爲輟行不。
次韻陳季陵覓酒二首·其二
作者：陳棣
朝代：宋

山遠誰憐眉黛愁，水明遥憶眼波秋。
久拋大白猶閒事，却對短檠真拙謀。
楚佩紉香塵未暗，巫雲賦夢語多浮。
扊扅政恐閨人怨，曾效當年擁髻不。
次韻陳季陵記夢
作者：陳棣
朝代：宋

夜閒得安寢，方期萬事休。
那知清夢中，螘穴有勝遊。
朝把南柯麾，暮獵龜山頭。
停杯猶未舉，俯仰二十秋。
等爲幻緣縛，名實或相浮。
邯鄲囊中枕，徑渡竹葉舟。
俄頃失所歷，變滅隨東流。
遊仙豈神交，因想理或不。
至人本無夢，偶夢非謬悠。
乃知一念熟，寤寐欻何求。
子建賦感甄，空貽方策羞。
何當破諸妄，自足銷沉憂。
政使對癡人，言之亦寡尤。
次韻陶幾道喜雨
作者：陳棣
朝代：宋

環珮來從十二峯，飛廉清道駕豐隆。
已占月魄離星次，欲採民謠詠雨濛。
健筆輸君三峽峻，新凉許我一樽同。
豚蹄斗酒無多誚，神報邦人亦已豐。
次韻陶幾道觀洪積仁詩編
作者：陳棣
朝代：宋

令尹韜潛藏六龜，逸韻長憂兒輩知。
剡藤敲氷琢玉板，月兔脫穎供毛錐。
冥搜豈但夢春草，招隠昔嘗吟桂枝。
江山駿奔來筆下，疑有神助非人爲。
公餘退客醉經史，底用紅裙捧玉巵。
凌雲未讀相如賦，解頤共聽匡衡詩。
詎容陶令賦歸去，且效謫仙歌別離。
手題六紙勿輕示，把玩自足娛安期。
千篇政恐雷電取，數仞不許門人闚。
何當築壇拜詩將，一看橫槊英雄姿。
次韻馬仲元推官賀五馬喜雨
作者：陳棣
朝代：宋

甘澍隨車未足賢，商霖小試漲晴川。
溶溶舊綠低蟬柳，聒聒新流響露田。
刈熟腰鐮爭滿載，叩門乞粟不論錢。
老農豈但歌襦袴，盡道今年勝去年。
次韻魯堯卿病起·其一
作者：陳棣
朝代：宋

河陽桃李未成陰，已覺栽培用意深。
病起暫同中酒味，詩來還有惜花心。
養全浩氣虹千丈，瘦減清標玉一尋。
春待吾儕共行樂，莫言無暇倦登臨。
次韻魯堯卿病起·其二
作者：陳棣
朝代：宋

一區聊寄古牆陰，燈火蕭條語夜深。
强對簡編聊適意，欲參佛祖問安心。
青衫有約還輕別，白髮無期苦見尋。
咫尺佳時修禊事，蘭亭老筆爲君臨。
永嘉旅中
作者：陳棣
朝代：宋

小雨凄風釀早寒，行厨蕭索酒壺乾。
抄書時自囁嚅語，把菊誰同仔細看。
收拾夢魂歸枕上，掃除愁思寄毫端。
家山只在一帆外，望隔烟巒漫倚欄。
汝平諸公見和復用韻二首·其一
作者：陳棣
朝代：宋

鵝黄快瀉映金盆，白墮湘酃豈並論。
酩酊不妨尋醉侶，鞠躬底事入公門。
盃觴往往陪嘲謔，筆札時時荷記存。
指日看君乘障去，好將韜畧靖羌渾。
汝平諸公見和復用韻二首·其二
作者：陳棣
朝代：宋

新詩敏捷雨翻盆，樽酒何時與細論。
擬把鉛刀侔巨闕，却慙布鼓過雷門。
天心月脅形容遍，春蚓秋蛇體勢存。
但得唱酬爲老伴，此生道眼未容渾。
沈德和使君生辰四首·其一
作者：陳棣
朝代：宋

星斗煥靈輝，川嶽儲英氣。
散爲天地祥，鍾作人間瑞。
正應五百年，乃克見名世。
長庚夢太白，斯文得鼓吹。
崧高生甫申，中興資屏衛。
若人不時出，或出豈無謂。
岩廊頼嘉謨，民物蒙美利。
權輿生吾道，羽翼副六藝。
我公豈其倫，稟賦已殊異。
由來活國手，固自有次第。
沈德和使君生辰四首·其三
作者：陳棣
朝代：宋

桐川古桃州，地僻官事少。
簡靜宜有餘，苛刻則煩擾。
公來省其俗，好尚已默了。
碧凝燕寢香，青鞠圜扉草。
麥壠雨初勻，棠陰風自掃。
回觀漢循良，未足語治道。
豈惟術數多，更覺規模小。
公將宰天下，一郡乃戲嬲。
便當作吏師，詎止爲民表。
邦人何所祈，區區頌難老。
沈德和使君生辰四首·其二
作者：陳棣
朝代：宋

麟閣仙蓬萊，蘭省星躔次。
瞻之已足榮，到者亦未易。
惟公名德尊，飛聲從早歲。
青錢中妙選，豈止一科第。
果聞超卓姿，遍歷清華地。
青藜照讐書，赤管供奏議。
視典昔常遊，觀耕嘗入侍。
熙朝百度新，一麾煩卧治。
欲知天眷隆，御屏題姓氏。
公豈久外人，趣裝宜早計。
沈德和使君生辰四首·其四
作者：陳棣
朝代：宋

化工有至仁，噓爲三月春。
寧知清淑氣，回薄在茲辰。
茲辰亦何有，璇霄見老人。
黄堂沸笙簫，宴席方橫陳。
寶觴酌流霞，艷歌飛梁塵。
未嘗王母桃，敢薦蒙莊椿。
賤子今何幸，明時識鳳麟。
馬曹寧寄傲，鼠技屢迷津。
尚容東郭吹，敢效西子顰。
誓將頑鈍質，埏埴煩陶鈞。
清晝
作者：陳棣
朝代：宋

庭院閒清晝，踈槐轉午陰。
悄無人過眼，却有事經心。
續夢聊欹枕，牽愁擬破琴。
可憐精衛志，欲障海波深。
無題
作者：陳棣
朝代：宋

斥鷃蒿蓬足，鯤鵬謾北溟。
餘生薰白業，內景練黄庭。
大白蟻浮綠，短檠燈閃青。
欲知陶令趣，應向醉中醒。
獨覺
作者：陳棣
朝代：宋

簷滴蕭蕭靜，微凉午睡宜。
鶑簧有餘韻，螘穴不多時。
篆燼回風滅，花陰晚日移。
覺來無一事，追夢續新詩。
王有之見和復用韻二首·其一
作者：陳棣
朝代：宋

年來慵墮畏多愁，怕見羣才得意秋。
題柱敢期乘駟馬，隠鄽端欲舍蝸牛。
既成春服聊歌詠，擬賦閒情且罷休。
漫道無心關節物，杖藜時爲好山留。
王有之見和復用韻二首·其二
作者：陳棣
朝代：宋

小雨冥冥暗市樓，無聊一日似三秋。
窮愁顧我堆千斛，健筆期君回萬牛。
語怪未應書咄咄，身閒底用賦休休。
曉來春到西窗外，喚夢一聲黄栗留。
用韻戲趙貫道買妾并呈鄭舜舉王有之二丈
作者：陳棣
朝代：宋

碧玉雙簪兩髻丫，滿懷春恨正萌芽。
停橈空對無情水，倚檻誰鄰解語花。
蚤與幽閨深領畧，毋令狂客浪矜誇。
須知三昧非凡手，北苑知名第一家。
甲子歲除一夕夢與先子論詩有云未能免俗猶聽讖無計爲生只送窮此吾頃年詩也汝亦得之否某曰已在家集中既覺泣書二章·其一
作者：陳棣
朝代：宋

驚風急雪不勝寒，葦索桃符歲事殘。
里巷杯盤喧半夜，兒童燈火守更闌。
年催老色歸鬚鬢，詩引窮愁入肺肝。
無復斑衣頌椒栢，只將淚血灑毫端。
甲子歲除一夕夢與先子論詩有云未能免俗猶聽讖無計爲生只送窮此吾頃年詩也汝亦得之否某曰已在家集中既覺泣書二章·其二
作者：陳棣
朝代：宋

昔年浩氣許誰攀，詩禮趨庭侍燕閒。
但喜新陽更舊律，豈知斑鬢改朱顔。
時挑短燼傾蕉葉，獨擁寒燼炷博山。
不見詩翁送窮處，空留膏馥在人間。
疊韻春日雜興五首·其一
作者：陳棣
朝代：宋

南陌遊人少，東城去路賒。
尋芳閒趁蝶，失喜漫占鴉。
着物春猶淺，薰人氣自華。
夜來風雨急，驚動阿香車。
疊韻春日雜興五首·其三
作者：陳棣
朝代：宋

遣興文楸內，微吟錦瑟旁。
泉聲谷口靜，月色竹陰長。
酒入肌膚暈，茶餘齒頰香。
望窮却回首，此意造微茫。
疊韻春日雜興五首·其二
作者：陳棣
朝代：宋

幽懷聊自適，踈性懶相過。
塵事偏宜少，詩篇不厭多。
三人花下酒，一曲醉時歌。
此外非吾事，陶陶奈樂何。
疊韻春日雜興五首·其五
作者：陳棣
朝代：宋

踈鐘餘逸響，野燒矗孤煙。
輕暖花邊日，微寒雨後天。
才能拆襪線，詩思上灘船。
却憶峨嵋老，杯停已百篇。
疊韻春日雜興五首·其四
作者：陳棣
朝代：宋

經春衣带賸，過午食簞垂。
嫩綠方迷眼，輕黄未上眉。
世情無足語，節物總堪詩。
未展摶風翼，鷦鷯且一枝。
白菊
作者：陳棣
朝代：宋

千芳百卉正凋零，喜見東籬粲玉英。
粉面真能延月姊，檀心端不羨梅兄。
騷經豈爲黄花作，丹鼎應須素液成。
勿訝開遲後佳節，白衣猶足向淵明。
盛暑宿集福院晚風雨大作
作者：陳棣
朝代：宋

火雲燒天天爲高，畏日爍地地欲焦。
舴艋浮江線溜澁，招提稅鞅煩襟消。
風聲聒聒閙山闕，雨脚霏霏轉樹腰。
猛省奔馳竟何事，此心寧不愧漁樵。
立春日有感
作者：陳棣
朝代：宋

剪綵漫添懷抱惡，簪花空映鬢毛秋。
流年舊事陳芻狗，佳節新春報土牛。
里社浮沉貧可忍，身名坎壈老宜休。
天高難問平生意，已矣冥心任去留。
端午洪積仁召客口占戲柬薛仲藏
作者：陳棣
朝代：宋

佳節撩人愁欲卧，衝門都騎傳呼過。
想簪榴艾泛菖蒲，應召鄒枚雜郊賀。
歌聲端不羨紅兒，酒力真堪欺白墮。
自愧雖非趙倚樓，何當一效陳驚座。
縱目
作者：陳棣
朝代：宋

思窮煙浪闊，目斷暮雲層。
舊賞去何有，新詩得未曾。
披章如對景，搜句懶挑燈。
酬唱慚非敵，君千我百能。
艾以諸公雌黄其詩意殊不平戲用前韻
作者：陳棣
朝代：宋

載味君詩字字新，方知後實稱先聲。
文章素號五經笥，姓字行添千佛名。
趙璧有瑕虛指示，隨珠無價妄譏評。
官閒聊戯管城穎，小草銀鈎亂伯英。
芳園
作者：陳棣
朝代：宋

勳業尊朝著，園池近日光。
雕欄紅玉列，羽蓋碧荷張。
草薙難滋蔓，花開寧久長。
當年金谷地，榛棘斷人腸。
蠟梅三絕·其一
作者：陳棣
朝代：宋

蜂採羣芳釀蜜房，釀成猶作百花香。
化工却取蜂房蠟，剪出寒梢色正黄。
蠟梅三絕·其三
作者：陳棣
朝代：宋

寒菊已枯分正色，春蘭未秀借幽香。
憑君折取簪霜鬢，解與眉間一樣黄。
蠟梅三絕·其二
作者：陳棣
朝代：宋

林下雖無傾國艷，枝頭疑有返魂香。
新粧未肯隨時改，猶是當年漢額黄。
觀曹壽卿上舍詩軸題其後·其一
作者：陳棣
朝代：宋

君詩字字敵雙南，直把驪珠取次探。
李杜盟寒誰共主，曹劉機淺不須參。
囊中句好緣多愛，天外心歸計飽諳。
讀罷長編知雋永，自然齒頰带餘甘。
觀曹壽卿上舍詩軸題其後·其二
作者：陳棣
朝代：宋

欲觀騷雅繼周南，虎子應須虎穴探。
策蹇衝寒將類賈，避堂舍蓋願同參。
書能泣鬼世誰信，詩解窮人我自諳。
但得低頭拜東野，此心依約已先甘。
諸公見和次韻呈鄭舜舉國錄瑞伯仙尉·其一
作者：陳棣
朝代：宋

冠佩追隨倏半生，每憐蕭艾倚蘭英。
開懷共醉酒賢聖，得句寧論詩父兄。
天賦君才行有用，人言我拙坐無成。
登壇已拜風騷將，誰敢區區踵孟明。
諸公見和次韻呈鄭舜舉國錄瑞伯仙尉·其二
作者：陳棣
朝代：宋

家聲赫奕繼更生，草聖縱橫亂伯英。
鄴下文章惟七子，潁川人士有諸兄。
新詩寫物無餘態，硬語盤空若混成。
吏隠一官聊戲劇，他時勳業看承明。
謝汪汝平送酒
作者：陳棣
朝代：宋

塵土侵陵老瓦盆，胸中磊塊與誰論。
閒披黄卷欲欹枕，忽有白衣來扣門。
和氣醺人紅綠眩，濃香破鼻典刑存。
倒罍徹底清如水，不比春江带雨渾。
讀少陵詩
作者：陳棣
朝代：宋

建安七子文，騷雅生贅疣。
除苛起膏肓，公爲第一流。
滿朝競飛翔，惟公獨淹留。
平生一嚴武，幾成鞭虎頭。
定知詩窮人，到骨未肯休。
執友自青雲，蹭跳老滄洲。
破除世萬事，麯生聊可謀。
危言竟何補，軟語祇自羞。
成此一段奇，政坐多牢愁。
收拾萬丈光，千古射斗牛。
開卷想清標，凜如對霜秋。
閉戶味膏馥，妄言希驊騮。
讀豫章集成柏梁體
作者：陳棣
朝代：宋

元祐昇平超治古，誕布人文化寰宇。
道山翰苑郡仙處，一代文章繼周魯。
斯道盟寒誰是主，眉山二老文章虎。
眉山鑒裁高難與，網羅九萬摶風羽。
晁張超然鴻鵠舉，秦郎繼作翹翹楚。
餘子紛紛謾旁午，韓門籍湜何須數。
豫章詩律加嚴苦，洗空萬古塵凡語。
後來鮮儷前無伍，真是江西第一祖。
錦繡陸離纏肺腑，寶唾珠璣終日吐。
兔穎煙煤驟如雨，混然天成絕斤斧。
騷經抑怨知何補，白雪陽春空媚嫵。
囊括鮑謝包徐庾，下視謫仙平揖甫。
近時作者宗燕許，入社投名仰成矩。
殘膏賸馥爭探取，派別枝分已難禦。
專黨同門伐異戶，陳言糟粕棄如土。
宗門不絕僅如縷，究竟疇能踵前武。
遺編璀璨瓊瑶譜，八珍間列羅樽俎。
誦之琅琅中宮呂，心清何止頭風愈。
古人純全嗟莫覩，徒味篇章想簪組。
鋪張盛美誇才諝，自笑雷門持布鼓。
踈梅
作者：陳棣
朝代：宋

發興江頭路，相將月下臺。
衝行逢縞袂，迫視得踈梅。
木偶當三嗅，石腸應九迴。
鍾情唯我輩，欲去更徘徊。
送李明甫召除奉常簿
作者：陳棣
朝代：宋

睿主臨軒達四聰，皎如麗日明高穹。
傾葵發蔀燭幽隠，熙然萬物還春風。
鼎新百度躋時雍，西垣東省羅鵷鴻。
鋒車趣召無虛日，高陽才子咸登庸。
古桃小壘江之東，邇來慶事何其豐。
使君已秉螭坳筆，尺一于今召我公。
我公智畧真夔龍，劍佩合侍明光宮。
昇平雅樂欲大備，暫借筆管調笙鐘。
奉常地峻位望隆，不與列棘監寺同。
文傳章句羣經外，器識錞于衆樂中。
不願封侯食萬鍾，不羨乘雲遊樊桐。
羨公此行登仙去，蜚聲直上徹九重。
上方更化歸醇醲，論思獻納宜舂容。
凝旒若訪草茅士，餘論無忘采菲葑。
送鄭舜舉赴闕·其一
作者：陳棣
朝代：宋

書带傳家飽六經，飄飄詞氣海東青。
英名久合班朝列，麗藻行觀掞帝庭。
修翮摶風上閶闔，巨鱗縱壑擊滄溟。
投機亨會寧容髮，願報除書慰側聆。
送鄭舜舉赴闕·其三
作者：陳棣
朝代：宋

籍甚聲名著日邊，英辭健筆許誰先。
置之華省星曹上，付以赤墀香案前。
好向從班光玉筍，竚膺蜜炬照金蓮。
此行何啻登仙去，願拜車塵爲執鞭。
送鄭舜舉赴闕·其二
作者：陳棣
朝代：宋

束裝西嘯指長安，正是新春快活天。
酒病詩愁應有夢，鳥啼花發正爭妍。
君空冀北今行矣，我滯周南豈偶然。
東閤他時訪遺逸，爲言憔悴鶴谿邊。
送鄭舜舉赴闕·其五
作者：陳棣
朝代：宋

備員無補見絲毫，幸喜爲官似馬曹。
每許蕪音持布鼓，更容劣技試鉛刀。
兼收屢賜百金諾，借重終期一字褒。
廊廟他時應有待，誓將么麽寄鈞陶。
送鄭舜舉赴闕·其四
作者：陳棣
朝代：宋

暫綰桐川刺史章，優優布政漢循良。
鳳銜初下新頒詔，鷄舌曾聞舊賜香。
前席久虛思見賈，璽書增寵果徵黄。
從今定展調元手，小試專城見雨暘。
過馮公嶺
作者：陳棣
朝代：宋

整促籃輿破曉晴，嵐光滴翠夾衣輕。
日窺青嶂坳中出，身在白雲深處行。
遣興
作者：陳棣
朝代：宋

早願風雲會，那知歲月侵。
未應忘故步，已覺負初心。
蕙帳聊跧伏，天閽隔遽深。
且憑詩遣興，往事任瓶沉。
還余朝綱雜編
作者：陳棣
朝代：宋

胸中渾渾乏新奇，虛辱熊羆百萬師。
較藝昔嘗窮五技，還書今復墮三癡。
退飛頗愧一爲甚，盡銳那知再愈衰。
自計拋書無復用，緘題重寄仲舒幃。
鄭倅生辰
作者：陳棣
朝代：宋

柯山插空天爲隣，飛仙窟宅無纖塵。
降靈孕秀神所相，豈但崧高生甫申。
笑別方壺離紫府，道骨清標映華組。
二十八宿羅心胸，霽月光風映眉宇。
書带家聲舊著聞，相國邸第南北分。
人間未省見三絕，天上曾觀瑞五雲。
箋詩傳禮窮家學，豈止談經能折角。
鼓篋來爲碧水遊，賢關英俊推先覺。
雄文大手古無倫，安知韓柳非前身。
方期江夏無雙譽，只許樊川第五人。
厭直承明祈外補，暫擁屏星左銅虎。
萬口爭歌王海沂，懸榻已題陳仲舉。
籍甚聲聞咫尺顔，竚聽鋒車趣賜環。
歸持清禁紫荷橐，却踏彤墀玉笋班。
我今幸遇懸弧旦，敢採民謠書弱翰。
一言何以祝我公，願輔昇平到不窮。
釣瀨漁樵行送嚴守蘇伯業赴闕
作者：陳棣
朝代：宋

漁樵生長子陵州，偶爲城市逍遥遊。
相逢欲話平生事，以手加額頻點頭。
自言家世居村落，頗厭吾邦風土惡。
大饑小歉偶一遭，棄擲鋤耰弄刀槊。
二十年前事可驚，錦襦繡帽爭乘城。
太平日久人忘戰，衣冠荆棘戈鋋腥。
去年米貴無餘粟，往往驚顧如麋鹿。
大開陳廩貸兼并，却笑隣邦才食粥。
只今豐盈天報施，餘糧棲畝麥兩岐。
牛羊日落草萊處，場圃秋深䆉稏時。
父老歌謠童稚笑，歡聲萬口如同調。
向來遊手今良農，今日膏腴昔荒嶠。
漁樵無事官無逋，民不識吏亡追呼。
田間第見隨軒鹿，道上兼無攫肉烏。
問云何術能臻此，盡道我公才德美。
文采風流求古人，循良事業空前史。
公今去我歸朝天，攀轅截鐙何當前。
願公早佩紫荷橐，顧我擬續甘棠篇。
欲碑遺愛傳千古，政聲未暇從頭數。
大書特書不一書，請載漁樵當日語。
錢使君知原生辰·其一
作者：陳棣
朝代：宋

天眷中興瑞玉麟，果聞崧嶽爲生申。
逢迎聖主千年運，領畧東君五日春。
濟世豐功銘鼎鼐，傳家清德冠簪紳。
仙風道骨應難老，曾向瑶宮侍帝宸。
錢使君知原生辰·其二
作者：陳棣
朝代：宋

十載幽居安綠野，一麾出守擁朱轓。
華堂不聽紅兒唱，凈几唯聞黄嬭言。
庭下芝蘭方鼎盛，胸中梨棗已長存。
梅花欲報和羹信，故遣清香到壽樽。
陪五馬勸農巗山晚會桃花塢
作者：陳棣
朝代：宋

晚參旌騎勸農回，賞遍郊原錦繡堆。
掠面快風吹酒去，逼人踈雨送詩來。
鳴鳩乳燕數聲好，艷粉夭桃一笑開。
欲遣巴詞侑盃酌，千鍾萬斝未容陪。
陳公藻覓筍仍許作包子
作者：陳棣
朝代：宋

玉版禪師來應供，錦綳稚子敢分珍。
并包更藉桄榔屑，風味懸知定可人。
陳鎮江生辰·其一
作者：陳棣
朝代：宋

協氣盤空兆吉祥，挺生英傑輔明昌。
依乘聖際風雲久，遊戲人間日月長。
落落詞華天黼黻，堂堂儀榘國輝光。
煙橈破浪來何事，敬爲宗盟一瓣香。
陳鎮江生辰·其三
作者：陳棣
朝代：宋

着物薰然一氣和，溫溫眉宇得春多。
腰黄眼赤渾閒事，柳綠花紅奈樂何。
舊事幾經銅狄話，佳詞慣聽雪兒歌。
一杯何以爲公壽，願借長江萬里波。
陳鎮江生辰·其二
作者：陳棣
朝代：宋

力致功名上要途，忠嘉屢奉玉音俞。
持荷久侍甘泉橐，剖竹仍分刺史符。
撫字雅聞閒燕寢，經綸先已定規模。
久虛左轄寧無謂，天子疇庸正用儒。
靜夜
作者：陳棣
朝代：宋

靜夜披黄卷，青藜照五行。
恨無知我鮑，空羨起予商。
學業心將棘，功名鬢欲霜。
此生應自斷，無復問穹蒼。
題李杜畫像
作者：陳棣
朝代：宋

吟詩莫學李太白，千首萬言皆酒色。
吟詩莫學杜拾遺，一生抱恨長嗟咨。
二豪胸中有佳趣，詩酒聊以發其悟。
世人有眼誰識真，第見詩篇不見人。
借令置之廟堂上，事業肯道風騷將。
睥睨連帥奴將軍，英風義氣高薄雲。
我今再拜觀遺像，猶疑飯顆相逢樣。
詩題繪事在人間，光焰何翅長萬丈。
題溫守梁尚書新創富覽亭
作者：陳棣
朝代：宋

傑檻雄簷倚碧空，玲瓏窗戶濕青紅。
因山卜地心機巧，望水如天眼力窮。
千里勝形吟筆內，萬家和氣飲杯中。
吏民共指雙旌語，今日梁公昔謝公。
題竹友軒
作者：陳棣
朝代：宋

長夏苦炎熱，開軒除鬰蒸。
簷前鳥雀喧，朝旭上朱甍。
席間裁函丈，詩書浩縱橫。
盤礴環堵間，幽獨懷友生。
古人在黄卷，千載使我傾。
出門窺物變，草木各鮮榮。
青青牆東竹，見汝忽眼明。
愛玩不能忘，移根傍軒楹。
俯仰與竹俱，定交見深情。
不是無朋友，此君氷玉清。
風吹萬籟響，寒梢韻竽笙。
我獨哦其間，詩作秋蟲鳴。
琅玕亦有實，期汝向秋成。
鳳凰何時來，翽翽翔我庭。
題義烏縣繡川驛
作者：陳棣
朝代：宋

湖漾晴波萬疊秋，山攢遠翠兩眉愁。
一川暝色烟欹柳，千里寒光月滿洲。
直恐斷堤橫北固，定知絕景冠東州。
塵纓欲濯滄浪水，愧見沙頭雙白鷗。
題范烏程松桂亭
作者：陳棣
朝代：宋

誰云宰邑難，宰邑有真樂。
但知絃歌趣，永謝塵勞縛。
琴堂吏驚散，晝日垂朱箔。
燒香對棐几，文史資優學。
一洗朱墨昏，至味非糟粕。
范公今循良，一同聊笑謔。
回視卓魯輩，政可束高閣。
苕溪古侯邦，繁庶類京洛。
壯哉萬戶邑，何異逢盤錯。
公來省其俗，治劇操至約。
政成日有餘，空庭可羅雀。
西園久棄置，疏町走芒屩。
經營四顧間，得地平如削。
築堂號松桂，軒檻敞寥廓。
雖無松桂陰，胸中自丘壑。
况逢賢使君，成有新詩落。
異時採歌謠，持用獻木鐸。
題鑑止軒
作者：陳棣
朝代：宋

安身南北皆吾里，勿較使行兼尼止。
心猶泥絮吹不起，豈有顔甲生微泚。
方塘凈綠含真理，與我娛嬉聊爾爾。
佳處難言還隠几，冷煖自知如飲水。
食枸杞菊
作者：陳棣
朝代：宋

君不見天隨有宅松江曲，屋隙牆陰多杞菊。
課兒採掇入杯盤，匕箸芳香勝粱肉。
又不見坡公昔佩刺史符，賓客少至無與娛。
偶餐杞菊作後賦，捫腹噎嘔猶軒渠。
散人枯腸真食杞，居士戲筆聊爾耳。
膠西自古號侯邦，齋厨縱乏寧需此。
我今作掾長苦饑，一區不異耕田時。
太倉紅腐才五斗，舉家食粥寧忍炊。
頹城草木迷荒榭，綠穎芳苕羅舍下。
官閒擷取芼春羹，未棘未莎皆不赦。
三年享此似無饜，二者誰云不可兼。
行趣歸裝耕谷口，此物猶堪饁南畝。
驟雨呈質夫兄
作者：陳棣
朝代：宋

屏翳驅馳雲陣疾，西山猶銜半輪日。
迅雷震地窗戶摇，急雨翻盆溝澮溢。
紫電燒空天爲低，黑風逆浪海欲立。
縱多虐魃未爲殃，直使長鯨那暇吸。
草木號呼山鬼驚，珠璣亂迸鮫人泣。
曲畦走水白紛紛，稚穗抽芒青戢戢。
童稚休傳蜥蜴歌，倉箱行貯生民粒。
枝端發翠喜濯枝，池面凝漚占戴笠。
猛省呼晴鳩婦鳴，旋看突漲魚兒出。
窗扉共賞一襟凉，屋漏俄驚半床濕。
鷗鷺盟邊引望遥，芭蕉聲裏催詩急。
請君速著瑞雨頌，要上新編華萼集。
高師魯以詩求鶴膝杖且有詩壇尋盟之語戲次其韻·其一
作者：陳棣
朝代：宋

莫將好語趁時名，寶唾聯篇得我驚。
酬唱蜂腰徒自苦，棄捐鶴膝太無情。
故人何止十年別，上座曾同千里行。
散策尋幽江上路，何時歸踐白鷗盟。
高師魯以詩求鶴膝杖且有詩壇尋盟之語戲次其韻·其二
作者：陳棣
朝代：宋

榮枯寵辱盡强名，老去無堪只自驚。
尤物端能亂人意，粗官安得有詩情。
暫憑竹杖聊相謔，敢對金樽畧放行。
果向詩壇尋舊約，心如江水不須盟。
鬻婦歎
作者：陳棣
朝代：宋

凶年老弱難相保，歸與婦謀謀不早。
啼饑滿耳不忍聞，待得麥秋人已槁。
有辭欲說重酸辛，欲說未說眉再顰。
就令相視饑餓死，何當持汝歸富人。
朝歸富人夕得粟，數口尚堪同食粥。
愁容斂袂哽不言，稚子牽衣驚且哭。
答云至此奈若何，離別孰與性命多。
他年豐稔五穀熟，勿吝百金來相贖。
挽故知容州朝請陶公章
作者：陳棨
朝代：宋

靖節高風去千載，至今遺響在平塘。
洗耳洗心甘綠野，濯纓濯足付滄浪。
松間月色詩千首，竹裏棋聲酒幾觴。
正受全歸無一欠，未爲公憾爲時傷。
句
作者：陳植
朝代：宋

天際三竿量日月，人間一鏡照山河。
吳江太湖笠澤虹橋詩
作者：陳植
朝代：宋

膾憶鱸魚秋正肥，當年惟見季鷹歸。
滄波此處堪垂釣，當代無人肯拂衣。
沖虛宮
作者：陳植
朝代：宋

鼎邊雞犬知何在，雲外龍鸞去已賒。
惟有黄金餘瓦礫，貧民時復得些些。
罾浦坊
作者：陳植
朝代：宋

疑是分開混沌初，奔奇走秀兩相於。
等閒開圃多栽竹，行到人家盡讀書。
宴飲直嘗千戶酒，盤飧惟候兩潮魚。
九華峰頂真仙宅，罾浦坊中出輔車。
胥門
作者：陳植
朝代：宋

長堤柳線弄春柔，姑蘇臺下馬如流。
春波溶漾綠潑油，官船挝鼓百花洲。
旌旗𪑓黲城上樓，煙中雉堞高山邱，嗚嗚清角行人愁。
贈象環
作者：陳植
朝代：宋

銷整新階繞郡城，知師才智善經營。
爲憐世路多傾側，故使行人盡坦平。
一府輪蹄還往便，千門箕帚掃除清。
樂遊橋上紅塵接，未免區區事送迎。
大道歌
作者：陳楠
朝代：宋

真陰真陽是真道，只在眼前何遠討。
凡流歲歲燒還丹，或見青黄自云好。
志士應願承法則，莫損心神須見道。
但知求得真黄芽，人得食之壽無老。
黄芽不與世鉛同，徒以勞身不見功。
虛度光陰空白首，何處悠悠訪赤松。
神水華池世所希，流傳不與俗人知。
還將世上凡鉛汞，相似令人迷不知。
青龍逐虎虎隨龍，赤禽交會聲嗈嗈。
調氣運火逐禽宮，丹砂人腹身沖沖。
五行深妙義難知，龍虎隱藏在坎離。
還丹之術過數百，最妙須得真華池。
丹砂其位元非赤，四季排來在南宅。
流珠本性無定居，若識其原如秋石。
日魂月華二氣真，含胎育子自堪神。
變轉欲終君自見，分明化作明窗塵。
鉛汞一門不可依，金丹秘訣聖無知。
莫將世人凡鉛汞，論年運火共相持。
天生二物應虛無，爲妻爲子復爲夫。
三五之門爲日月，能分卯酉別終初。
全養天然稟至神，沖和之氣結成身。
富貴只緣懷五彩，心知鉛汞共成親。
乾坤不互相爲避，採取元和在天地。
十月養成子母分，賢者何曾更運氣。
玄黄溟溟不可辨，鉛汞之門義難顯。
世人不曉定其源，細視五行定聽見。
嬰兒漠漠不可悟，徒以勞神虛自苦。
但知會得聖人言，即是分明天上路。
三四同居共一室，一二夫妻爲偶匹。
要假良媒方得親，遂使交遊情意密。
浮沉恍惚往難辨，悟取迷途年月遠。
欲知靈藥何日成，陽數終須歸九轉。
陰陽冥寞不可知，青龍白虎自相持。
年終變轉自相噉，白虎制龍龍漸稀。
乾天爲父坤爲母，南方朱雀北玄武。
年終歲久俱成土，時人何處尋龍虎。
三人義合同爲宗，常移日月照其中。
已遇三花金玉液，九轉須終十月功。
青龍本質在東宮，配合乾坤震位中。
白虎自茲相見後，流珠那肯不相從。
龍虎修來五轉強，爐中漸覺菊花香。
如今修鍊正當節，莫使悠悠歲月長。
欲識丹砂是木精，移來西位與金幷。
凡人休處尋蹤跡，恍惚中間互窅冥。
悟者猶如返故武，迷途不易尋路苦。
三人運合同一源，本姓何曾離宗祖。
一人本有一人無，金公爲婦木爲夫。
玄冥深遠不可度，志士何曾肯強圖。
立天汪汪配地黄，男精和合並同房。
白液爐戶隨分化，時人服者瑩心涼。
金木傷相誰定原，五行相返自相連。
世上黄龍陰火白，誰能識得黄芽鉛。
世上鉛汞不相依，志士元知在坎離。
賢者共藏人不見，淮南修秘在華池。
九轉丹成歲欲終，開爐欲見藥花紅。
水火變來俱作土，時人何處覓金翁。
鉛汞相傳世所希，丹砂爲質雪爲衣。
朦朧只在君家舍，日日君看君不知。
還丹入口身自輕，能消久病去妖精。
貪愛自茲無所染，能改愚人世與情。
誰悟靈丹出世塵，三花會合與龍親。
君看前後鍊丹者，悮殺千人與萬人。
尸解頌
作者：陳楠
朝代：宋

頂上雷聲霹靂，混沌落地無蹤。
今朝得路便行，騎箇無角火龍。
望江南·憶江南
作者：陳楠
朝代：宋

丹已返，四轉執行陰。逢六閉藏陽戶氣，三關全透合丁壬。龜遊任浮沉。時出入，無礙貫他心。遊戲神通常出面，圓光周匝繞千尋。寒暑不相侵。
望江南·憶江南
作者：陳楠
朝代：宋

內外變，八轉始還元。地帶長垂主坎戶，周行胎息貫天門。太始道方存。純一體，赤黑氣常噴。丹火發時燒內景，冷泉湧處浴猴孫。神水赤龜吞。
望江南·憶江南
作者：陳楠
朝代：宋

形透日，七轉任飛騰。幽靜深巖圖宴坐，息無來往氣堅凝。卻粒著其能。生成火，返本氣澄清。九候浴時開地戶，月中取火日求冰。五內換重新。
望江南·憶江南
作者：陳楠
朝代：宋

日精滿，陰魄化無形。每遇月圓開地戶，神龜時飲碧瑤精。清潔復如冰。陽砂赤，陰粉色微青。粉換肉兮砂換骨，凡胎換盡聖胎靈。飛舉似流星。
望江南·憶江南
作者：陳楠
朝代：宋

毛髮薄，三轉執行陽。胎色漸紅陰漸縮，推移歲運助陽剛。育火養中央。成物象，五轉辨微茫。出入尚遲形上小，晨昏時飲玉壺漿。天籟奏笙簧。